Новосибирскда полициячилар талончиликда гумон қилинувчи шахсни қўлга олишди\n2019 йилнинг 6 июнь куни Ленин туманида талончилик жинояти содир этилган. Соат 17:00лар атрофида 26 ёшли аёл Забулаева кўчасида жойлашган уйга кириб, зинадан кўтарилаётганида аввал бирга яшаган инсонига дуч келади. Эркак тўсатдан жабрланувчини ерга ағдариб, унга бир неча бор пичоқ билан жароҳат етказган ва шундан сўнг смартфонини олиб қўйиб, воқеа жойидан қочиб кетган. Аёл касалхонага етказилган.\nМазкур ҳолат бўйича Россия Федерацияси Жиноят кодексининг 162 модда, 2-қисми билан жиноят иши қўзғатилган. Жиноятчини «иссиқ изи»дан тутишнинг имкони бўлмади, бироқ у юқорида кўрсатилган жиноятни содир этгандан сўнг бир неча соат ичида Новосибирск вилоятини тарк этгани ҳақида маълумот келиб тушган.\nГумонланувчининг яширинган жойини аниқлаш бўйича тинимсиз ишлар олиб борилди. Сурати туширилган фоторобот барча ҳудудларга тарқатилди. 30 ёшли фуқаро полиция ходимлари томонидан федерал қидирувга берилди.\nШу йилнинг май ойида кенг қамровли тезкор-қидирув тадбирлар натижасида Россия ИИВ ЖКнинг Новосибирск вилояти бўйича Жиноят қидирув бошқармаси ходимлари Новосибирск шаҳри бўйича Россия ИИВ бошқармаси ва «Ленинский» полиция 7-бўлими тезкор ходимлари томонидан Новосибирскнинг Октябрь туманида жиноятда гумонланувчи шахс ижара уйида қўлга олинди.\nПолиция ходимларининг аниқланишича, жиноят содир этгандан сўнг у йўл-йўлакай автомобилларда ҳаракатланган ва бир неча шаҳарларда бўлган, Новосибирскка қайтганидан тезкор ходимлар томонидан қўлга олинган.\nҲозирда полиция ходимлари гумонланувчининг Новосибирск вилояти ҳудудидаги бошқа жиноятларга алоқадорлигини текширмоқдалар. Унга нисбатан «қамоқ» чораси қўлланилган.


Ўзбекистонлик қиз бокс бўйича жаҳон чемпиони бўлди | Qalampir.uz\nЎзбекистонлик қиз бокс бўйича жаҳон чемпиони бўлди\nСпорт\t23 Апрель 10:50 10249\nПольшанинг Келсе шаҳрида бокс бўйича ёшлар ўртасида жаҳон чемпионати якунига етиб бормоқда. Кеча, 22 апрель куни қизлар ўртасида финал жанглари бўлиб ўтди. Унда ўзбекистолик Нигина Ўктамова жаҳон чемпионига айланди.\nЎзбекистон миллий олимпия қўмитаси Матбуот хизматининг ёзтшича, ўзбекистонлик боксчи қизлар шу пайтгача жаҳон чемпионатининг финалига қадар етиб бормаган эди. Олтин медаль учун рингга кўтарилган Нигина Ўктамова ҳамда Моҳинабону Абдуллаева ўзбек бокси тарихига ўз номларини ёзиб қолдирган.\nДастлаб, 54 кг вазн тоифасида самарқандлик Нигина Ўктамова украиналик Кристина Лакичукка қарши тўқнаш келди ва 4:1 ҳисобида ғалабага қозонди. Шу тариқа, у ўзбек боксчи қизлари орасида жаҳон чемпионлигини қўлга киритган илк спортчига айланди. Шундан сўнг, Моҳинабону Абдуллаева (64 кг) ҳам ўз жангини ўтказди. Афсуски, россиялик Азалия Аминевага қарши беллашувда Абдуллаевага бироз омад етишмади.\nЎзбекистонлик боксчи қизлар ёшлар ўртасидаги жаҳон чемпионатини 1 та олтин, 1 та кумуш ва 4 та бронза медали билан тугатадиган бўлишди. Эртага йигитлар ўртасида ҳам 2 нафар вакилимиз финал жангини ўтказади.\n18 Сентябрь 18:15 29751\n19 Сентябрь 11:57 29348\n19 Сентябрь 18:13 29314\n20 Сентябрь 13:55 27095\n20 Сентябрь 18:17 24701


Россияда дам олиш кунлари 30 апрелгача узайтирилди - Путин - 02.04.2020, Sputnik Ўзбекистон\nКоронавирус тарқалишини олдини олиш мақсадида Россияда апрел ойининг охирига қадар маошлар сақлаб қолинган ҳолда дам олиш кунлари эълон қилинди. 02.04.2020, Sputnik Ўзбекистон\n19:47 02.04.2020 (янгиланди: 20:08 02.04.2020)\n© Sputnik / Алексей Дружинин / Фотобанкка ўтишПрезидент РФ В. Путин выступил с обращением к гражданам\nТОШКЕНТ, 2 апр — Sputnik. Россия президенти Владимир Путин коронавирус билан боғлиқ вазият туфайли фуқароларга янги мурожаат билан чиқди. Ўз мерожаатида Путин коронавирус тарқалиш даражаси пасаймаётгани туфайли мамлакатда 30 апрелга қадар ўз-ўзини изоляция қилиш тартиби давом этишини маълум қилиди.\n"Мен дам олиш кунларини 30 апрелга қадар узайтиришга қарор қилдим. Шуни алоҳида айтмоқчиманки, ойлик маошларни сақлаб қолган ҳолда", - деди Путин.\nШу билан бир вақтда Россия президенти коронавирус билан боғлиқ вазият ривожланишига қараб қўшимча чоралар қабул қилишинини ҳам маъулм қилди. Агар вазият яхши томонга ўзгарса, дам олиш кунлари қисқартирилиши мумкин, деди Путин.\nДавлат раҳбарининг сўзларига кўра, ўтиб бораётган дам олиш ҳафтаси Россияга эпидемияга қарши курашда, барча ҳукумат органларини ва тиббий манбааларни мобилизация қилиб вақтдан ютиш имконини берди.\nАйни дамда Россияда 3548 нафар короонавирусга чалинган бемор аниқланган. Улардан 30 нафари вафот этган 235 нафари тузалиб кетган. Сўнгги 24 соат давомида ксалланганлар сони 700 кишидан ошган.


09:55 / 18.11.2017 1310 pdf Ўқиш режими + -\nБиз китоб берганлардан уни ўрнига қўйиб тиловат қиладиганлари – ана ўшалар унга иймон келтирадир. Ким унга куфр келтирса, ана ўшалар – ўзлари зиён кўрувчилардир. Бақара 121.\nАгар яҳудийлар ҳақиқий Тавротни инсоф билан, ўрнига қўйиб ўқисалар, Муҳаммад алайҳиссаломга иймон келтириш зарурлигини тушуниб етадилар. Насронийлар ҳам Инжилни бузмасдан, инсоф билан, ўрнига қўйиб ўқисалар, Муҳаммад алайҳиссаломга иймон келтириш зарурлигини англаб етадилар. Кимки Қуръони Каримни инсоф билан, ўрнига қўйиб ўқиса, унга иймон келтириш зарурлигини тушуниб етади. Бу улкан ҳақиқатни ушбу ояти кариманинг биринчи жумласидан тушуниб оламиз.\n«Биз китоб берганлардан уни ўрнига қўйиб тиловат қиладиганлари – ана ўшалар унга иймон келтирадир».\nАбдуллоҳ ибн Масъуд розияллоҳу анҳу «ўрнига қўйиб тиловат қилиш»ни «Ҳалол деганини ҳалол билиб, ҳаром деганини ҳаром билиш, Аллоҳ қандай нозил қилган бўлса, шундай ҳолда ўқиш, маъноларини бузмаслик, ўзича нотўғри таъвил қилмаслик», деб шарҳ қилганлар.\nШу ва шунга ўхшаш шартларга амал қилиб, инсоф билан тиловат этганлар иймонга келиб, икки дунё саодатига эга бўладилар. Кимки кофир бўлса, икки дунёда ютқизади.\n«Ким унга куфр келтирса, ана ўшалар – ўзлари зиён кўрувчилардир».\nАллоҳ таолонинг Китобига куфр келтирганлар ютқизмаса, ким ютқизар эди?!\n21:20 / 17.11.2017 1639\n09:20 / 19.11.2017 1337\n1124 08:10 / 04.10.2017\n1055 17:35 / 04.04.2018\n1087 09:45 / 11.04.2018\n1337 09:20 / 19.11.2017


Доллар 11,5 йиллик рекордни янгилади\nБугун АҚШ доллари еврога нисбатан сўнгги 11,5 йил ичидаги рекордни янгилади. 6 март куни АҚШда иш жойларига доир статистик маълумотлар эълон қилиниши Марказий банк устама фоиз миқдорини оширишига тутрки бўлиши мумкин. Бундан хосил бўлган сармоядорлар некбинлиги АҚШ ҳукумати қимматбаҳо қоғозларига талабни кучайтирди.\nЕвропа Марказий банки яқин кунлар ичида йирик эмиссияни бошлаши туфайли Германия ва АҚШ ҳукуматларига доир қимматбаҳо қоғозлар ўртаасидаги фарқ 25 йиллик рекордга яқинлашди.\nЖума кунги савдода евронинг нархи сўнгги 11,5 йилда кўрилмаган 1,09 доллар даражасига тушди.\nАйни пайтда, АҚШ Марказий банкининг билдиришича мамлакатдаги 31та йирик банк Қўшма Штатлар ва глобал миқёсда эҳтимолий рецессияга етарли тарзда тайёр эканини билдирди. 4 март куни АҚШ Фдерал резерв эълон қилган йиллик ҳисоботга кўра, АҚШ банк тизими шунчалик мустаҳкамки, ҳар қандай рецессия пайтида ҳам кредит бериш салоҳиятини сақлаб қолай олади.\nАҚШнинг 31та энг йирик банки 2008 йилдаги молиявий инқироздан бери энг мустаҳкам ҳолатдадир, дейилади ҳисоботда. Стресс ҳолатларига дош бера олиш синовидан ўтган банклар орасида JPMorgan Chase & Company, Bank of American Corporation., Citigroup Incorporated., каби йирик молиявий идоралар бор. 2009 йилдан бери амалга тадбиқ қилинган синов АҚШ молиявий тизимига нисбатан ишончни тиклашга қаратилган.\nМолиявий инқироз ортидан АҚШ ҳукумати юзлаб банкларни барқарорлаштириш мақсадида 700 миллиард долларга тенг қутқарув жамғармасини ташкил қилган.


Аллоҳни зикр қилар эканмиз, уни кўпайтиришга ҳаракат қилишимиз лозим. Чунки, Аллоҳни зикр қилингларrdquo ояти билан Аллоҳни кўп зикр қилингларrdquo ояти ўртасида давоми...\n20830 10:35 / 18 июль\nПайғамбар (с.а.в.) авлодлари ҳақида мулоҳазалар\nАҳли байт ва ол тушунчасиНамозда саловот айтиш суннат эканлиги машҳур ва маълум нарса. Намозда айтиладиган саловотни Пайғамбаримиз с.а.в.нинг ўзлари бизга давоми...\n11604 05:00 / 14.03.2017\nАллоҳ таолонинг биз, бандаларга ато этган неъматлари беҳисоб, уларнинг саноғига етиш ҳам қийин. Аммо Парвардигорнинг бир неъмати ҳам борки, унинг нақадар давоми...\n8659 19:15 / 20.06.2018\n5374 05:00 / 14.03.2017\nАШУРО КУНИНИНГ ТАРИХИ Ашуро куни ҳар йилда бир марта келадиган улуғ кундир. Бу кунни улуғлашнинг ўзига хос сабаблари бор. Бу кунда катта ҳодисалар бўлган. Бу кун давоми...\n5335 12:33 / 15.03.2017\nЯхшиликнинг турлари ҳақида\nАнНаввос ибн Самъон алАнсорий розияллоҳу анҳудан ривоят қилинади.Расулуллоҳ соллаллоҳу алайҳи васалламдан яхшилик ва ёмонлик ҳақида сўрадим. Шунда у зот давоми...\n4878 05:00 / 13.03.2017\nАссалому алайкум Азиз Қуръони Карим шайдолари Рамазон ойи Қуръон ойи бўлгани муносабати билан ҳамма мўмин мусулмонлар Қуръони Каримни тиловат ва хатм қилиш давоми...\n4840 12:13 / 15.03.2017\nАбу Ҳурайра розияллоҳу анҳудан ривоят қилинади.Расулуллоҳ соллаллоҳу алайҳи васаллам.Уч дуо мустажобдир. Мазлумнинг дуоси, мусофирнинг дуоси ва отаонанинг давоми...\n4829 05:00 / 13.03.2017\nРажаб ойининг йигирма еттинчи кечасида инсоният тарихидаги энг муҳим ҳодисалардан бири содир бўлган. Ўша кечада Пайғамбаримиз алайҳиссаломнинг Исро ва давоми...\n4011 12:12 / 15.03.2017\nКалом илмининг таназзули давом этар экан Ислом оламида фалсафа бош кўтара бошлади. Албатта, бу жараён бирданига содир бўлгани йўқ. Фалсафанинг тарқалишида калом давоми...\n3959 05:00 / 13.03.2017\nДарҳақиқат мен жинлар ва инсонлардан бўлган шайтонларнинг Умардан қочишларини кўрдимrdquoРасулуллоҳ саллаллоҳу алайҳи васалламТермизий ривояти. Ҳадис ҳасан давоми...\n3850 12:34 / 15.03.2017\nВиждон – Аллоҳнинг нури\nОдамлар билан муносабатларда .Виждонинг борми, виждонингга қарши борасанми,, .виждонсиз, деган гапларни кўп эшитгансиз. Шунда .Виждон ўзи нима, деган савол давоми...\n3778 12:22 / 15.03.2017


ЎзМУда таэквондо ва спорт фаолияти факультети очилади » Ўзбекистон янгиликлари – Zamin.uz\nМирзо Улуғбек номидаги Ўзбекистон Миллий университети таркибида “Таэквондо ва спорт фаолияти” факультети ташкил этилади. Президент 16 ноябрда бу ҳақдаги қарорни имзолади. Бу ҳақда ЎзА'га таяниб Uz24 хабар берди.\nҚуйидагилар факультетнинг асосий вазифалари этиб белгиланди:\nюқори интеллектуал салоҳиятга вааа спорт соҳасида пухта билимларга эга мутахассисларни тайёрлаш;\nМиллий университетда 2018/2019 ўқув йилидан бошлаб таэквондо WTF ҳамда спорт тадбирларини ташкил этиш ва бошқариш таълим йўналишлари бўйича қабул квоталари шакллантирилади.\n06:30 Ўзбекистоннинг 16 олий ўқув юртида сиртқи ва кечки бўлимлар очилади\n14:23 Ўзбекистонда илк бор АҚШнинг нуфузли университети ўз бўлинмасини очади\n15:15 Шавкат Мирзиёев Плеханов номидаги Россия иқтисодиёт университети ректорини мукофотлади


ТОШКЕНТДАГИ CITY MAKON СОТУВГА ?ЎЙИЛАДИ » Dildosh.uz - Sizga qalbdan yaqinmiz\nОлимлар одамларнинг ўлимини кузатувчи смартфон\nАвстралиялик шифокорлар ва дастурчилар ?ўл телефонлари учун одамнинг ?ачон ва нима сабабдан ўлганлигини ани?лаб берувчи...\nТОШКЕНТДАГИ CITY MAKON СОТУВГА ?ЎЙИЛАДИ\nОпубликовано : 19-08-2015, 15:56 | Категория: Бизнес\nТошкент ша?ридаги City Makon савдо-кўнгилочар маркази аукцион савдоларга ?ўйилади. 92 минг квадрат метр майдонни эгаллаган мажмуанинг ?иймати 14,75 миллиард сўмга ба?оланди, дея хабар бермо?да Uztag “Биржа” газетаси маълумотига таянган ?олда.\nНашр маълумотига кўра, савдоларда иштирок этиш учун инвестор объект бошлан?ич ба?осининг энг камида 10 фоизини олдиндан тўлаши лозим. Тадбиркорларга аукционда иштирок этиш учун таклифнома Чилонзор туман суд ижрочилари бўлими томонидан та?дим этилди.\nХусусийлаштириш, монополиядан чи?ариш ва ра?обатни ривожлантириш давлат ?ўмитаси мазкур объект уларнинг рўйхатида турмаганини айтиб, бўл?уси савдолар юзасидан изо? беришдан бош тортган.\nCity Makon савдо-кўнгилочар маркази 2012 йил 1 сентябрдан фаолиятини бошлаган. Комплекс болалар учун таълим-тарбия маркази, савдо мажмуаси, спорт майдонлари ва ов?атланиш шохобчаларидан иборат. Шунингдек, унда 3D кинотеатрлар ва ёзги томоша майдончаси ?ам мавжуд. Марказ 2013 йил ноябрь ойида номаълум сабабга кўра ёпиб ?ўйилган эди.\nЎзбекистонда темирйўл чипталари суммасидан ози?-ов?ат ва ?ўшимча хизматлар учун тўлов чи?ариб ташланди\n«Ўзтемирйўлйўловчи» компанияси 2015 йил 31...\nТадбиркорлик субъектларида но?онуний текшириш ўтказган назорат органларининг 49 ходими жавобгарликка тортилди\nНазорат ?илувчи органлар фаолиятини мувофи?лаштирувчи...\nМиллий Олимпия ?ўмитаси ?ошида Республика илмий-амалий...\nМобил ало?а хизматларининг ?они?арсиз ?олати юзасидан мобил ало?а операторларига тегишли кўрсатмалар берилди\nАло?а, ахборотлаштириш ва телекоммуникация технологиялари...


Arirang.uz - Page 4 of 18 - Koreya haqida hamma narsa\nЖанубий Корея – автомобилсозлик саноатида етакчи давлатлардан бири. Шу билан бирга, мамлакатда турли хорижий давлатларда ишлаб чиқарилган кроссоверлар, электрокарлар ва оддий седанларни учратиш мумкин. Давлатнинг солиқ қонунчилиги бу автоуловларнинг барчасига…\nШу ой бошида фарзанди автоҳалокатда вафот етган ота ўзи «зебра» чизиғини янгилаб, пиёдалар ўтиш жойи белгисини ўрнатгани ҳақидаги хабарни ўқиб, наҳотки болаларга ва умуман олганда, аҳолининг шаҳар бўйлаб ҳаракатланиш хавфсизлигига бўлган эътибор…\nЎзбекистондан Жанубий Кореяга бораётган фуқаролардан коронавирус йўқлиги тўғрисидаги сохта маълумотномалар аниқланмоқда. Бундан ташқари, уларнинг айримларида COVID-19 қайд этилмоқда. Шу сабабли Жанубий Корея элчихонаси тест натижалари устидан консуллик назорати тизимини жорий этди.…\nШимолий Корея Сеулдан жанубий кореялик амалдор жасадини қидиришда денгиз чегараларини бузишга йўл қўйиб бўлмасликдан огоҳлантирди. Жанублик амалдор 21 сентябрда бедарак йўқолганди. Кейинроқ Пхеньянда у денгиз ҳудудини рухсатсиз кесиб ўтгани, чегарачиларнинг…\nАввалги 1 2 3 4 5 6 … 18 Кейинги


Куфрдан имонга, яҳудийликдан Исломга ўтган Сафийя (розияллоҳу анҳо) | Azon.uz - Ахборот-таҳлилий портал\n1094 21:20 13.02.2020\nОила ичида бундай услубга амал қилиш унинг мустаҳкам келажаги учун катта аҳамиятга эга. Ушбу услуб оилада эркинликни таъминлайди. Эркинлик эса ўзаро фикр алмашувга ва пайдо бўлган муаммони ҳамжиҳатликда ҳал қилишга хизмат қилади.\nСафийя (розияллоҳу анҳо) яҳудийлардан бўлганлар. У қавм Расулуллоҳ (соллаллоҳу алайҳи васаллам)га ҳар хил ёмонликлар қилишган. Уларнинг душманлиги кучайиб кетгач, бир неча йил уруш қилинган. Расулуллоҳ (соллаллоҳу алайҳи васаллам) Мадинага келганларидан кейин уларнинг диний ва маданий ҳуқуқларига эркинлик бердилар. Бирор жанг бўлса, улар мусулмонларга ён босишлари, қарши жанг қилмасликлари ҳақида сулҳ қилинди. Лекин улар ваъдага хилоф иш тутдилар: мусулмонларнинг ғанимлари билан битим тузиб, душманлигини ошкор қилдилар. Шунда Расулуллоҳ (соллаллоҳу алайҳи васаллам) улар билан жанг қилишга мажбур бўлдилар. Бану Назир ғазоти, Бану Қурайза ғазоти, Хайбар ғазоти каби жанглар шулар жумласидан эди.\nБану Қурайза ғазотида Сафийя (розияллоҳу анҳо)нинг оталари Ҳуяй ибн Ахтаб, Хайбар ғазотида эрлари Кинона ибн Рабеъ ва қавмларидан яна кўп сонли кишилар ҳалок бўлди. Шунинг учун Расулуллоҳ (соллаллоҳу алайҳи васаллам)ни ёмон кўриб қолган эдилар. Лекин феъллари ўзгаришига кўп вақт кетмади. Энг ёмон кўрган инсонлари энг яхши кўрган кишисига айланди.\nСавол туғилади, қандай қилиб Сафийя (розияллоҳу анҳо)ни куфрдан имонга, яҳудийликдан Исломга, ёмон кўрувчи аёлдан барча инсонлардан ҳам яхши кўрадиган аёлга айлантириб қўйдилар? Расулуллоҳ (соллаллоҳу алайҳи васаллам)ни ўзларидан ҳам яхши кўрадиган бўлдилар. У зот учун ўзларидаги бор нарсани фидо қилишга тайёр эдилар. Расулуллоҳ (соллаллоҳу алайҳи васаллам)га бирор касаллик тегса, шу касаллик ўзларида бўлиб, Расулуллоҳ (соллаллоҳу алайҳи васаллам) соғ-омон қолишларини хоҳлар эдилар.\nРасулуллоҳ (соллаллоҳу алайҳи васаллам) касал бўлганларида барча хотинлари тўпланишди. Сафийя (розияллоҳу анҳо): “Ё Расулаллоҳ (соллаллоҳу алайҳи васаллам), Аллоҳга қасамки, сиздаги (касаллик) менда бўлишини хоҳлар эдим”, дедилар. Бошқа хотинлари Сафийя (розияллоҳу анҳу)га кўз учиришди ва Расулуллоҳ (соллаллоҳу алайҳи васаллам) буни кўриб қолиб:\n“Оғизларингни чайинглар”, дедилар. Хотинлари: “Нима сабабдан?” дейишди. Расулуллоҳ (соллаллоҳу алайҳи васаллам): “Унга (Сафийяга) кўз учирганларинг сабабидан. Аллоҳга қасамки, у тўғри сўзлади”, дедилар.\nСафийя онамиз ҳижрий 7-йил Исломни қабул қилганлар. Ҳижрий 50-санада Мадинаи Мунавварада вафот этганлар. Қабрлари Бақиъ қабристонида.\nАллоҳ таоло София розияллоҳу анҳо онамиздан рози бўлсин!\n“Исломда оила: муаммо ва ечимлар” китобидан олинди\nРасулуллоҳ соллаллоҳу алайҳи васаллам Махсус иймон Мақолалар Тарих муслималар\n4760 14:10 02.08.2020\n604 19:06 29.07.2020\n504 12:00 19.07.2020\n1056 10:33 19.07.2020\n28360 08:45 18.07.2020\n2542 09:00 12.07.2020


Мексика термаси бош мураббийи: Коста, Неймар ва Виллиан қобилиятли футболчилар, аммо Коутиньо ...\n30 июнь, 2018, 19:03\nМексика терма жамоаси бош мураббийи Хуан Карлос Осорио жаҳон чемпионати 1/8 финали доирасида Бразилияга қарши учрашувда рақибнинг етакчи футболчиси ким эканлиги ҳақида ўз фикрини билдирди.\n- Қуръа ташлаш маросими давомида Тите(Бразилия термаси бош мураббийи - Sports.uz) билан суҳбатлашгандим. У мендан Бразилиянинг етакчи футболчиси деб ким ҳисоблашимни сўради? Мен Коутиньони жамоанинг энг кучли ўйинчиси эканлигини айтиб ўтгандим.\nАлбатта, Дуглас Коста, Неймар ва Виллианларнинг қобилиятига шубҳа қилмайман, бироқ Филиппе майдоннинг исталган чизиғида тўп тепиши мумкин. Жамоамиз Коутиньога алоҳида эътибор қаратиши даркор, - дея Осорионинг сўзларидан иқтибос келтиради Sport.es нашри.


Макрон Вилнюсда Беларус мухолифат лидери билан кўришди — Sof.uz\nЖАҲОН 43,352,314 31,907,004 1,159,170\n29.09 13:13 253 Жаҳон\nЛитвага ташриф буюрган Франция президенти Эммануел Макрон Беларус мухолифати етакчиси Светлана Тихановская билан учрашди. Бу ҳақда Медуза хабар бермоқда.\nТихановскаянинг матбуот хизматига кўра, Беларусда янги президент сайловларини ташкил қилиш имкониялатлари Макрон билан бўлиб ўтган суҳбатнинг асосий мавзуси бўлди.\n«Европа мамлакатларининг Беларусдаги воқеаларга бефарқ эмаслиги жуда муҳим. Франция энг қадимги демократиялардан бири сифатида бизни жуда яхши тушунади. Шу сабабли мен жаноб Макронга бизнинг бош мақсадимиз - шу йил бўлиб ўтиши керак бўлган янги эркин ва демократик сайловлар эканлигини эслатиб ўтмоқчиман», - дея Тихановскаядан иқтибос келтиради "Пул Превой" Телеграм канали.\nМакрон билан учрашувдан сўнг Тихановская Франция президенти "Белорусдаги сиёсий инқирозни ҳал қилиш бўйича музокараларда ёрдам бериш учун қўлидан келганини қилишга" ваъда бериб, сиёсий маҳбусларнинг озод қилинишига кўмаклашишини айтди, деб ёзади Delfi.\nЛитва Эммануэл Макрон Светлана Тихановская Беларусдаги намойишлар\n24.10 06:35 1438\n24.10 14:05 745\n24.10 17:54 724\n23.10 12:45 526\n24.10 05:34 512


Бугун инсон матонати тўғрисида ёзиш топшириғини олдим. Тўғри, бу мавзуда жуда кўп гапирилган. Одамзод меҳнат ва матонатсиз ўз инсоний қадр-қимматини сақлай олмаслиги энг сара ба¬диий ас¬арлар мазмун-моҳия¬тига сингдирилган. Билганим шуки, ҳаётда ҳеч нарса машаққатли меҳнатсиз қўлга киритилмайди, инсонни комилликка етакловчи, улуғворлик сари даъват этувчи ягона куч эса унинг матонатидир.\nДунёда эртаю кеч тер тўкиб меҳнат қиладиган, бироқ хизмати эвазига ҳеч қандай ҳақ талаб қилмайдиган фидойилар ким аслида? Шу саволни ўзимга берганим он, кўз олдимда ота-онам сиймоси қайта-қайта гавдаланаверади...\nЮртимиз мустақилликни қўлга киритган даст¬лабки йиллар турмуш оғир эди. Уйда ҳам, дўконларда ҳам ун йўқ. Қадимдан ота-бобола¬римиз уйинг буғдойга тўлгур, деб бекорга дуо қилишмаганини шундай пайтларда чуқурроқ ҳис этасан. Кўпчилик қатори бизга ҳам ажратиб берилган томорқа ерига буғдой экканмиз. Лекин бу иш машаққатли меҳнат ва сабр-тоқат талаб этади. Айни жавзо иссиғида ҳосил ғарқ пишади. Тезда йиғиштириб олин¬¬маса, ерга тўкилиб, нобуд бўлиши тайин. Бироқ ундан ҳам каттароқ муаммо бор. Буғдойни пояси билан ўрсанг, қуруқ бошоқлар қирт-қирт узилиб ерга тушади, кўпи увол кетади. Дадам янги усул ўйлаб топди. Аввал бошоқларни кесиб олиб, кейин сомонини ўрамиз. Бу иш тонг саҳардан бошланмаса, кейин янаям қийинлашади. Буғдой ўримини бошлайдиган кун азонлаб ота-онамнинг ғўн¬ғир-ғўнғир овозларидан уйғониб кетаман.\n— Болаларни уйғотсамми, — дейди онам секингина, дадамнинг "Ҳа" деб ¬жа¬¬воб қайтармаслиги учун шошиб, гапида давом -этади. — Ўзимиз бошлай ¬қо¬лармиз. Эрталабки нам¬да шамоллаб қолишмасин.\nОпам шаҳардаги тайёрлов курсида ўқишга кетган. Акам, иккимиз ёзги таътилдамиз. Саҳар мардонлаб бизни томорқага судрашга отамнинг ҳам кўзи қиймайди.\nТонг отиб, кун қизий бошлаганда буғдой ўришдан азоб иш йўқ. Қуруқ ¬сомон оёқ-қўлларингни кесиб юборади, оғзинг чанг¬га тўлиб кетади. Буғдойнинг бошоғини қир¬қиб олиш уч, тўрт кун вақт олади. Бошоқни ҳам, сомонни ҳам йиғиштириб олгач, буғдойни эзиб, донини чиқариш ишларига киришилади. Дадам эшак билан хўп ҳайдатмоқчи бўлди, лекин бу қурғур жонивор ҳам камёб бўлиб кетган. Қишлоқда фақат Эшмурод ака, Вася ла¬қаби билан танилган ¬дадамнинг адашлари ¬Амрилло тоға, чорраҳа¬даги уйда яшайдиган Аҳмад ¬бобода бор. Серфарзанд оилалар, бу жонивор ўзларининг юмушига кўпроқ ярайди. Сўраш ноқулай. ¬Дадам ¬ноилож цемент супа юзига бошоқ ёйиб чиқади, кирза этигини кияди-ю, пошнаси билан қаттиқ-қаттиқ юриб, бошоқларни эза бошлайди. Ҳовлида минг¬лаб бошоқлар уюлиб ётибди. Энди ўн тўртга чиққан акам ўзича дадамга ёрдам беришга киришади-ю, офтобнинг тиғига тоб беролмай, ҳолсизланади, тез-тез чан¬қайди. Дадам буни сезиб тургани учун ҳар хил юмушлар билан акамни салқинроққа жўнатади. Ўзи эса ишида жадал давом этади. Агар озроқ вақт йўқотилса, қилт этган шамол кўринмайдиган жазирамага қолиб кетамиз. Дадам билан онам сал шабада эсиши билан бирор каттароқ идишга буғдойни солиб, бошлари узра баланд кўтарадилар-у, оз-оздан ерга тўка бошлайдилар. Шунда, донга қў¬шилган майда сомон ва қум ҳавога учиб кетади. Ҳавони чанг қоплайди, оғзингни мато билан маҳкам боғлаб олсанг ҳам, бўғилай дейсан, кўзларинг ёшланиб кетади.\nКейин дадам билан акам донни қопларга солиб, тегирмонга олиб кетишади. Нав¬бат етиб, бир неча кундан сўнг буғдо¬йимиз унга айланиб, хонадонимизга қайтади...\nОрадан кўп вақт ўтмай, "ўтиш даври"нинг бу ¬аз¬об-уқубатлари тарихга айланди. Бозорларимиз нон, ун, буғдойга тўлди. Биз, фарзандлар мустақил Ўзбекистон билан қадам-бақадам ўсиб-ул¬ғайдик. Камолга етдик. Ўқиб, касб-кор эгалладик. Ота-онамизнинг қўл-қанотига айландик. Лекин улар ҳали-ҳануз фарзанд¬лари учун куйиб-ёнишдан, невараларни ул¬ғайтириш ташвишидан ортмайдилар.\nГорькийнинг шундай сўзларини эслайман: "Қилаётган ишингни севишинг керак, ана шунда ҳатто энг оғир меҳнат ҳам ижодга айланади". Демак, ота-оналаримиз биз учун қилаётган меҳнатларини, чекаётган заҳматларини севишади. Демак, ота-оналаримиз чинакам ижод¬корлар. Ўзини шер билган аҳли қаламки бор, ота-оналаримиздан сабоқ олсин. Уларнинг қадоқ қўлларидан, офтобда қо¬райган юзларидан, жонсараклик балқиб турган кўзларидан сабоқ олсин!\nОта-она — меҳнат тимсоли. Бу ишни касб деб атайсизми, мансабми, масъулиятми ёки улуғворлик сари элтувчи йўл¬ми, ихтиёрингиз. Аммо бир ҳақиқат аён: ҳаёт ва тириклик ота-онанинг ҳалол ва машаққатли меҳнати маҳсулидир.


Ана шу даврийликни инсон зоти умрининг ҳар йили давомида ҳам яшашига эътибор қилганмисиз? Масалан, ҳозир куз фасли. Келинг, шу фаслнинг кириб келишини хотирлаб кўрамиз: офтобнинг чароғон нурлари камаяди ва куйдирувчи тафти секин-аста сўниклашади... Кўп ойлар кўк юзида кўринмаган булутлар суруви қайдандир пайдо бўлиб, баъзида бир неча кунлаб қуёш юзини тўсиб қўяди. Айнан шу кезларда кўплаб инсонлар кайфияти маҳзунлашади. Ҳатто, табиатан қувноқ, шалдир-шулдир одамларнинг ҳам аллақандай мунгли туйғулар оғушида, ўйчан бўлиб қолгани кўзга ташланади. Қизиғи, ўша туйғунинг нима эканини уларнинг ўзлари ҳам тушунтириб бера олмайди. Аслида уларнинг бирор дарди ва жони сиқиладиган иши йўқ. Фақат вақт оқиб бораётир; инсонни қонини гупиртирган, жойида тек тура олмайдиган даражада ғайрат-шижоат, завқу шавқ ато этган фасллар ортда қолаётир...\nВа ниҳоят баҳор! Туғилишнинг бошланиши... тупроқни ёриб чиққан чечаклар ер юзига жилмайиб, атрофга масрур боқадиган, шоду хуррамлик улашадиган, муаттар ҳидлар таратадиган беғубор фасл. Раббимизнинг қудратини тафаккур этмоқ учун энг ажойиб вақтлардан бири. Шип-шийдам, ўлик тупроқ қандай қилиб бирданига тирилади. Инсоннинг ҳам туғилиши бўлган баҳор, навқирон кучга тўлган ёзи, ҳаётининг сўнгги дамлари бўлган кузи, ниҳоят бу дунё ҳаётининг охири – охиратнинг остонас и бўлган қиши бор.\nБошқа тарафдан, ёзнинг узун кунларида тиним билмай ишлаган инсон учун энди ўтириб дам олмоқ замони...\nҚисқарган кунлар, узайишни бошлаган кечалар, инсон учун бир роҳатланиш, ҳордиқ чиқариш даври экан, кишининг жони нега сиқилсин... Аллоҳни севган, унга етишмоқ талабида бўлганлар узайган кечалардан янада унумли фойдаланади.\nЗотан, бу дунё ҳаёти бир меҳмонлик эмасми? Меҳмонликнинг эса вақти унчалик узоқ бўлмайди. Йўлга чиқмоқ учун тайёргарлик кўриш керак. Сафар анжомларини кўздан кечириб камчиликларни тўлдириб қўйиш зарур...\nДругие материалы в этой категории: « Аллоҳ ризоси учун дўстлашмоқ буюк саодат\tМусулмон олимлари дунёга совға қилган ихтиролар (Мусиқа) »


АҚШнинг бош инфекционисти 14 кунлик карантинга кетди\nАҚШнинг аллергик ва юқумли касалликлар бўйича миллий институти директори Энтони Фаучи Оқ уй ходимларидан бирида коронавирус аниқлангандан кейин 2 ҳафта давомида ўзини изоляциялаш режимида ишлайди.\nБу ҳақда Фаучининг ўзига таяниб CNN телекомпанияси маълум қилди.\nТаъкидланишича, АҚШнинг бош инфекционисти вице-президент Майкл Пенс матбуот хизмати ходимида коронавирус аниқлангандан кейин 14 кунлик карантинга амал қилишга қарор қилган. Фаучининг айтишича, у Оқ уй томонидан ташкил этилган идоралараро ишчи гуруҳи доирасида уйидан туриб ишлайди.\nБундан ташқари, у ўзи бошқарадиган марказга ташриф буюра олади ва у ерда ҳам изоляцияда бўлади. Шу билан бирга у доимий равишда ниқоб билан юради. Фаучининг фикрича, унинг касалланиши эҳтимоли кичик. Мутахассис ҳар куни коронавирусга текширувдан ўтади.\nАввалроқ Оқ уйнинг коронавирус бўйича ишчи гуруҳининг икки аъзоси – Касалликларни назорат қилиш ва олдини олиш маркази (CDC) раҳбари Роберт Редфилд ва АҚШ соғлиқни сақлаш вазирлигининг озиқ-овқат маҳсулотлари дори-дармонлар сифати масалалари бўйича бош бошқармаси раҳбари Стивен Хан карантинга кетганди.\n7 май куни АҚШ президенти Дональд Трампнинг шахсий ёрдамчиларидан бири бўлган ҳарбийда коронавирус аниқлангани маълум бўлганди. Шундан кейин Трамп Оқ уйнинг барча ходимлари ҳар куни коронавирусга тест топширишларини маълум қилган.\nАввалроқ Оқ уй матбуот котиби Кейли Макэнани маъмурият ходимлари орасида коронавирус тарқалишига йўл қўймаслик учун алоҳида чоралар кўрилганини маълум қилган.


www.ziyouz.uz | Страница 1371 из 1382 | Зиё истаган қалблар учун!\nЧоп этилган 25.01.2007 10.07.2018 МуаллифZiyouz.uz\nЕвропа институтининг экспертлари ЕИнинг 15 та давлатидаги 1000 дан ортиқ корпорациялар фаолиятини ўрганиб чиқиб, ишлаш учун энг қулай бўлган компаниялар рейтингини эълон қилди. Рўйхатнинг юқори поғоналаридан ўрин олган компаниялар ўз ходимларига нафақат ишлаш учун, яна яшаш учун ҳам энг яхши давоми…\nЧоп этилган 20.01.2007 10.07.2018 МуаллифZiyouz.uz\nАмериканинг CareerBuilding.com интернет портали АҚШнинг энг кўп ҳақ тўланадиган касблари рўйхатини эълон қилди. Рейтингнинг юқори 8 та ўрнини шифокорлар эгаллашган. Уларнинг ойлик иш ҳақлари топ-менежерлар, юристлар, фуқаро авиацияси учувчилари ва маркетологларникидан анча кўпдир. АҚШ меҳнат статистикаси бюросининг маълумотларига қараганда, Америкада давоми…\nЧоп этилган 10.01.2007 10.07.2018 МуаллифZiyouz.uz\nДунёдаги энг қиммат нархдаги меҳмонхона — Palace Hotel бўлиб, у Бирлашган Араб Амирликларида жойлашган. Мазкур отел суткаси 15 минг долларлик 302 та жойлар ва ҳар бирининг бир кунлик баҳоси 25 минг долларга тенг дабдабали апартаментлардан иборатдир. Бу апартаментларнинг баъзилари 10 та давоми…\nМихаил Саакашвили: Америка сувини ичган грузин\nЧоп этилган 09.01.2007 06.07.2018 МуаллифZiyouz.uz\nГрузиянинг замонавий тарихида Михаил Саакашвили номи алоҳида саҳифада қайд этилиши шубҳасиз. Бунинг боиси, бутун собиқ Иттифоқ мамлакатларига ёйилган инқилоб тўлқинини бошлаб берган сиёсатчи мўъжазгина Грузин давлатини дунёга машҳур қилиб юборди. «Грузия давлатига янгиланиш ва ислоҳотлар керак» шиори билан майдонга чиққан давоми…\nҲарбий зобитликдан бош вазирликка\nЧоп этилган 07.01.2007 06.07.2018 МуаллифZiyouz.uz\nИсроил бош вазири Эхуд Олмерт 2006 йилда кўплаб шов-шувли ҳодисалар марказида бўлди. Исроил ҳукумати бошлиғи буйруғи билан жорий йилнинг 12 июлида Ливанга қарши катта ҳарбий амалиёт бошланди. Табиийки, урушга ижозат берган арбоб сифатида у кескин танқидларга дучор бўлди. Орадан кўп давоми…\nЧоп этилган 06.01.2007 06.07.2018 МуаллифZiyouz.uz\nКўр-кўрона эътиқод йўлида бир гуруҳ олимлар ўзларини қурбон қилишга ҳам тайёр эдилар. Яхшиямки, уларнинг мақсади амалга ошмади. Аммо энг хавфли томони шундаки, эътиборсизлик ва лоқайдлик оқибатида бундай фожиа такрорланиши мумкин. Ибтидо 1984 йилда Секо Асахара исмли шахснинг кичкинагина хонадонида бир давоми…\nЧоп этилган 02.01.2007 10.07.2018 МуаллифZiyouz.uz\nСайёрамиздаги энг қиммат резиденциялар ўзига хос романтик усули билан ҳам баҳосини ошириб келмоқда. Чунки одамзот романтикага ўч, қолаверса бу модага ҳам айланиб бормоқда. Ҳозирги кунда, айниқса, бокира табиий ландшафтларга эга жойларда романтик сайёҳатларга чиқиш учун одамлар пул аяшмайди. Ер юзидаги давоми…\nЧоп этилган 25.12.2006 10.07.2018 МуаллифZiyouz.uz\nҲар йили АҚШ омма фикрини тадқиқ этиш корпорацияси америкаликлар кимларни энг аҳмоқ деб ҳисоблашларини ўрганиб чиқади. Бу йилги рейтингда биринчи ўринни Майкл Жексон эгаллади. Унга жиддий рақиблар сифатида АҚШ вице-президенти Дик Чейни ва меҳмонхона бизнеси меросхўри Перис Хилтон «саҳна»га чиқдилар. давоми…\nЧоп этилган 24.12.2006 10.07.2018 МуаллифZiyouz.uz\nҲар куни бирон юмуш билан транспортга чиқамиз. Ёзнинг иссиқ кунларида метрополитенда юриш айни муддаодир. Ер ости транспорти қулайлиги, ҳар қандай об-ҳаво шароитида ҳаракатлана олиши билан бошқалардан ажралиб туради. Дунёдаги энг узун метрополитен Нью-Йорк метроси бўлиб, унинг 468 та бекати мавжуд. давоми…\nЧоп этилган 22.12.2006 10.07.2018 МуаллифZiyouz.uz\nАмериканинг Time журнали жорий йилнинг 11 та энг қизиқарли юқори технологик янгиликлари рўйхатини эълон қилди. Атрофимиздаги оламни бизга янада яхши, гўзал ва қулайроқ қилиб берадиган ўта мураккаб техника оддий истеъмолчи учун мосдир. Замонавий технология нафақат янги соҳаларда қўлланилади, баъзан, улар давоми…\n1 371-саҳифа. Жами: 1 382Боши«1 3671 3681 3691 3701 3711 3721 3731 3741 3751 376»Охири


Айниқса, Навоий вилоятида хорижлик сармоядорлар билан ўзаро манфаатли ҳамкорлик натижасида ўнлаб йирик лойиҳалар рўёбга чиқарилаяпти.\nЖумладан, 2014 йилда 231 ишлаб чиқариш лойиҳаси амалга оширилиб, қўшимча 6,1 мингдан ортиқ иш ўринлари яратилди.\nШу билан бирга, иқтисодиётнинг барча тармоқлари босқичма-босқич модернизация қилиниб, илғор ва тежамкор технологиялар билан жиҳозланаётгани янги турдаги сифатли маҳсулотлар ҳажмини кўпайтириш имконини бермоқда. Навоий шаҳридаги йилига 600 минг квадрат метр гилам ишлаб чиқаришга ихтисослаштирилган ҳамда қиймати 4,5 млрд. сўмлик “Ишонч гилам” қўшма корхонаси фаолияти бунга мисол бўла олади.\nГап шундаки, ушбу корхонада хориждан келтирилган 4 миллиард 140 миллион сўмлик замонавий ускуналар ўрнатилиб, 2 та ишлаб чиқариш комплекси ишга туширилди. Пировардида мажмуада қарийб 50 кишининг бандлиги таъминланди.\n— Европа стандарти бўйича янада мукаммаллаштирилган ускуналаримиз компьютердаги махсус дастур асосида бошқарилади, — дейди корхона директори Шавкат Холназаров. — Гиламларни тўқишда миллий ва замонавий дизайнга мос ёрқин ранглардан кенг фойдаланилаётгани эса унинг харидоргирлигини оширмоқда.\nТаъкидлаш жоизки, бугунги кунда “Ишонч гилам” маҳсулотлари нафақат воҳадаги савдо шохобчалари, балки қўшни вилоятларга ҳам етказиб берилаётир. Жорий йилда, шунингдек, корхона маъмурияти хорижлик ҳамкорлар билан шартномалар имзолашга тайёргарлик кўраяпти.\nЧет эл сармояси иштирокида бунёд этилган “Бахт текстиль”, “Navoiy milling”, “Кармана гипс маҳсулотлари” каби корхоналар ҳақида ҳам ана шундай илиқ фикрларни айтиш мумкин. Сабаби, жаҳон бозорида конъюнктуранинг беқарорлигига қарамай, вилоятда экспортчи корхоналар сони 2009 йилдаги 33 тадан 81 тага ортиб, улар томонидан амалга оширилган маҳсулот ва хизматлар экспорти ҳажми жорий йилда ўтган йилдагига нисбатан 141 фоиз ўсиши таъминланади.\nМутахассисларнинг фикрича, бунда Президентимиз ташаббуси билан “Ўзтадбиркорэкспорт” ихтисослаштирилган ташқи савдо компанияси ва унинг ҳудудий ваколатхоналари ташкил этилганлиги янги имкониятлар эшигини очмоқда.\nЖорий йилда Инвестиция дастурига мувофиқ, саноат йўналишида умумий қиймати 169 миллиард сўмлик жами 262 та лойиҳа рўёбга чиқарилиши ҳамда улар ҳисобига 4863 та иш ўрни яратилиши режалаштирилган. Айни кунга қадар шундан 211 таси тўлиқ амалга оширилди.\nМухтасар айтганда, юртимизда хорижий ва маҳаллий инвесторлар учун қулай ишбилармонлик муҳити яратилгани Навоий вилоятида ҳам юксак самаралар бераяпти.\nМазкур рукндаги бошқа мақолалар: « Ишбилармонлик муҳити янада яхшиланади\tАтиргул баргидан шифобахш мой »


Саудия Арабистони ва Ўзбекистон муносабатларидаги илиқлик янги ҳодисами? - EFFECT.UZ\n“Vision 2030” бу – Саудия Арабистонининг йирик иқтисодий ислоҳотлар дастури ҳисобланади. У мамлакатни анъанавий иқтисодий тизимдан ривожланган, барқарор, кучли ва халқаро миқёсда рақобатбардош иқтисодий тизимга эга давлатга айлантириш учун жорий қилинган дастурдир.\nЎтган бир неча ўн йиллар мобайнида Саудия Арабистонининг миллий, маданий ва иқтисодий куч асоси фақатгина нефть экспорти ва энергетика соҳаси бўлиб келди. Углеводород экспорти умумий экспортнинг 85 фоизигача бўлган қисмини ҳамда давлат даромадларининг катта қисмини ташкил қилар эди. Ҳозирги вақтда нефть ЯИМнинг атиги 30-40 фоизини ташкил қилса-да, давлат иқтисодий тармоқларининг катта қисми нефтга боғлиқлиги, мамлакат ҳаётида нефтнинг таъсири ҳамон юқоридир.\n2019 йил маълумотларига кўра, мамлакат аҳолиси 33,4 миллион бўлиб, аҳолининг ўртача ёши 25 га тенг ва бу жиҳатдан Саудия “бугунги кун” ҳақида эмас, кўпроқ келажак ҳақида ўйлашга мажбурдир. Шу боис, қироллик оиласи келажакда барқарор иқтисодиётни шакллантириш, узоқ муддатли даромад манбаларини яратиш, замонавий инновацион технологияларни татбиқ қилиш, иқтисодий парадигмаларни ўзгартириш, маҳаллий ишлаб чиқаришни кучайтириш йўлидаги зарур чора-табдирларни бошлаган. 2016 йили шаҳзода Муҳаммад бин Салмон Абдулазиз ал-Сауд жаҳон иқтисодиётида янги тармоқлар ривожланиб, тараққиётнинг анъанавий усуллари ўз кучини йўқотиб бораётганини ҳисобга олиб, Саудия Арабистони учун янги тараққиёт йўналишини белгилади.\n“Vision 2030” (Нигоҳ 2030) номи билан маълум бўлган мазкур дастурда 2030 йилгача Саудия Арабистонини мисли кўрилмаган даражада ривожлантириш, уни Яқин Шарқнинг мустаҳкам ва мутлоқ биринчи молиявий марказига айлантириш, араб-мусулмон дунёсида етакчилик мақомини мустаҳкамлаш ва шу орқали жаҳонда етакчи иқтисодий куч марказларидан бири мақомига эришиш бўйича аниқ вазифалар белгиланган. “Vision 2030”нинг асосий мақсадлари қуйидагилардан иборат:\nСаудия Арабистонини жаҳоннинг ривожланган 19- давлатидан иқтисодий жиҳатдан тараққий этган 15-мамлакати даражасига олиб чиқиш;\nМамлакатда хусусий сектор улушини ЯИМнинг 40 фоизидан 65 фоизигача ўстириш;\nНефтга боғлиқ бўлмаган экспорт улушини 16 фоиздан 50 фоизгача кўтариш;\nДавлатнинг нефтга боғлиқ бўлмаган даромадларини 163 миллиард Саудия риалидан 1 триллион Саудия риалигача ошириш;\nМакка ва Мадинага келувчи зиёратчилар сонининг йиллик 8 миллионлик кўрсаткичини 30 миллионгача ошириш;\n2030 йилга келиб, ҳарбий техник ҳаражатларнинг 50 фоизидан ортиғини маҳаллийлаштириш;\nНефть ва газ соҳасидаги миллийлаштиришни 40 фоиздан 75 фоизгача кўтариш;\nДавлат инвестиция жамғармаси активларини 600 миллиарддан 7 триллион Саудия риалигача ошириш.\nСаудия қироллик оиласи, хусусан, валиаҳд шаҳзода Муҳаммад бин Салмон ўз малакатининг 2030 йилга келиб, жаҳондаги етакчи куч марказларидан бирига айланишида уч асосий устуворлик мавжуд деб ҳисоблайди, улар: араб-мусулмон дунёсининг маркази сифатидаги етакчилик мақоми, инвестицион салоҳияти ҳамда стратегик қулай ўрнидан фойдаланиб, халқаро савдонинг бошқарувчиларидан бири бўлиш ва шу орқали Африка, Осиё ҳамда Европани бирлаштирувчи куч сифатида ўз-ўзини намоён қилиш.\nМазкур дастурда ички иқтисодий ва ижтимоий ислоҳотлар билан бирга минтақавий ҳамда халқаро миқёсдаги ташқи сиёсатга ҳам алоҳида урғу берилган. Сўнгги йилларда мамлакат ташқи сиёсат борасида фаоллик кўрсатиб, ўзининг анъанавий ҳамкор давлатлари географиясини кенгайтиришга ҳаракат қилмоқда.\nШунга кўра, Саудия Арабистони мусулмон дунёсидаги етакчилик мақомини мустаҳкамлаш, ривожланаётган мусулмон давлатларни ҳар томонлама қўллаб-қувватлаш, шу билан бирга, истиқболли бозорларни излаб топиш мақсадида Марказий Осиё минтақасига эътибор қаратмоқда. У минтақадаги истиқболли мамлакатлар сифатида Ўзбекистон ва Қозоғистонни эътироф этади.\nСўнгги уч йилда Саудия минтақага йўналтирган сармояларининг энг катта қисмини Ўзбекистон иқтисодиётидаги турли тармоқлар, хусусан, энергетика соҳасига йўналтирди. Шунга кўра, айтиш мумкинки, янгиланаётган Саудия Арабистонининг иқтисодий келажаги учун пойдевор вазифасини ўтаётган “Vision 2030” янгиланаётган Ўзбекистоннинг ҳам иқтисодий жиҳатдан ривожланишига таъсир кўрсатиши мумкин. Қуйида буни бир неча рақамлар таҳлили билан кўрсатиб беришга ҳаракат қиламиз.\nАраб-ўзбек муносабатларидаги ҳозирги илиқлик янги ҳодиса эмас. Зеро, Саудия Арабистони ва Ўзбекистон ўртасидаги муносабатлар ўтган асрнинг 90-йилларида ҳам мавжуд эди. Ҳозирги ҳолат кўпроқ 90-йилларда араб олами билан кўзда тутилган ўзаро манфаатли ва прагматик муносабатларни янги шароитларда қуришни давом эттириш ва жараённинг тезлашишидир.\n2017 йилгача бўлган босқичда томонлар бир-бирининг имкониятлари ва салоҳиятини чуқур ўрганган. Энг аввало, сиёсий режимлардаги тафовутлар ва Араб ҳудудларидан радикал ғоялар кириб келиши билан боғлиқ таҳдид ушбу муносабатлар тўлақонли ривожланишига тўсиқ бўлди.\n2016 йилдан Ўзбекистонда бошланган очиқ ва конструктив ташқи сиёсат шароитида Араб давлатларига нисбатан қарашлар ўзгарди. Ўзбекистоннинг араб давлатларидаги ташқи сиёсати минтақа атрофида барқарорлик ҳамда хавфсизлик белбоғини барпо этиш масалаларини ўз ичига олган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида кўзда тутилган асосий вазифалардан келиб чиқади.\nАраб давлатларидаги етакчи нашрлардан бири – “Riyadhpost” нашри “сўнгги йилларда Форс кўрфази Араб давлатлари Марказий Осиё минтақасига ўз эътиборини қаратмоқда” деб ёзади. Нашр хулосасига кўра, кўрфаз Араб давлатларининг бу ҳамкорлиги иқтисодий манфаатларни кўзлаган бўлиб, минтақа давлатлари иқтисодиёти ривожланишига кўмаклашиш ҳамда истиқболли йўналишларда ҳамкорлик қилишдан иборатдир.\nЕвропанинг Марказий Осиёга оид тадқиқотларни эълон қилиб борувчи “Novastan” нашри ҳам Форс кўрфази араб давлатларининг минтақадаги фаоллашувини янги бир ҳодиса сифатида баҳоламайди. Унда ёзилишича, “улар (Саудия Арабистони ва БАА) бу фаоллик орқали ўзларини янги минтақавий куч сифатида намоён этишларини яна бир бор тасдиқламоқда. Гарчи, асосий мотивлардан бири иқтисодий манфаатдорлик бўлса-да, барибир геосиёсий масала муҳим аҳамиятга эга” – деб ёзади.\nТаъкидлаганимиздек, 2017 йилда халқаро ва ички вазият ўзгариши шароитида мамлакат Президенти Шавкат Мирзиёев ташаббуси билан Араб давлатларига, хусусан, Форс кўрфази Араб давлатларига нисбатан муносабат ҳам ўзгарди. Буни Саудия Арабистони ва БАА каби давлатларнинг республика иқтисодиётига сармоялар киритиш борасидаги фаоллигида кўриш мумкин.\nСаудия Арабистонининг Ўзбекистон иқтисодиётидаги турли тармоқларга сармоялар киритиши 2018-2021 йилларда жадал тус олди ва у ўзаро муносабатларнинг бутун тарихи давомидаги кўрсаткичлардан ҳам ошиб кетди. Шунингдек, “Vision 2030” дастури доирасида Саудия Арабистони Ўзбекистонга янгича нигоҳ билан қараётгани ҳамкорлик алоқаларига фаоллик тусини бермоқда. Ҳамкорликни ривожлантириш йўлида ўндан ортиқ истиқболли режалар тайёрланаётгани ҳисобга олинса, Саудия – Ўзбекистон муносабатлари сифат жиҳатидан янги босқичга чиқди, деб айтиш мумкин.\nСаудия Арабистони Ўзбекистон энергетика бозорида фаоллашмоқда\n2021 йилнинг 25 январь куни Ўзбекистонга ташрифи асносида Саудия Арабистони Подшоҳлиги инвестициялар вазири Ҳолид ал-Фалиҳ энергетика соҳасидаги шартномаларни назарда тутиб, “бу шартномалар икки томонлама сармоявий ҳамкорликнинг янги босқичини бошлаб беради”, деб таъкидлаган эди.\nДарҳақиқат, сўнгги йилларда Саудия Арабистонининг асосий сармоялари мамлакат энергетика тармоқларига йўналтирилмоқда. Энг кўп сармоялар биринчи ўринда энергетика соҳасига, ундан сўнг эса қишлоқ хўжалиги, соғлиқни сақлаш, фан ва таълим соҳаларига йўналтирилганини кўришимиз мумкин.\n2020 йилдан эътиборан, Саудия Арабистонидаги етакчи компаниялардан бири “ACWA Power” Ўзбекистон энергетика бозорига энг кўп сармоя киритаётган хорижий инвесторлардан бири бўлиб турибди. Яқин Шарқ минтақасида йирик компания ҳисобланадиган “ACWA Power” электр станцияларини, шунингдек, сувни чучуклаштиришга мўлжалланган саноат иншоотларини қуриш, лойиҳалаш, молиялаштириш ва улардан фойдаланишга ихтисослашган. Компания халқаро майдондаги фаолиятини Яқин Шарқ, Африка, Марказий ва Жануби-Шарқий Осиёдаги 12 мамлакатда амалга оширади. Сўнгги йилларда у Марказий Осиё, хусусан, Ўзбекистонда катта лойиҳаларни амалга оширишга киришган.\n2019 йилнинг 20 сентябрида Тошкент шаҳрида бўлиб ўтган Энергетика Инвестицион форуми доирасида Энергетика вазирлиги ва “ACWA Power” компанияси ўртасида қуввати 500 МВтдан 1000 МВтгача бўлган шамол электр станциясини қуриш бўйича келишувга эришилди. 2020 йилнинг 5 мартида эса “ACWA Power” компанияси раҳбарияти билан Сирдарё вилоятида қиймати 1,2 млрд долларга тенг иссиқлик электр станциясини қуриш тўғрисидаги келишув имзоланди.\nБундай келишувлар “ACWA Power” компаниясининг кенг кўламли инвестиция лойиҳаларини амалга ошириш ҳисобига Ўзбекистон сармоявий бозорида иштирокни кенгайтириш ниятида эканини билдирмоқда. Сирдарё ИЭС қурилишига старт берилгач, Навоий ва Бухоро вилоятларида мос равишда умумий қуввати 1000 МВтлик “Баш” ва “Жонкелди” шамол электр станциялари қурилиши бўйича имзоланган инвестиция шартномалари бунинг тасдиғидир. 2024 йилда ишга туширилиши мўлжалланган мазкур электр станциялари йилига 3,6 млрд кВт*с миқдорида арзон электр энергияси ишлаб чиқаришни таъминлайди. Лойиҳаларнинг умумий қиймати 1,3 млрд долларни ташкил этади.\n“ACWA Power” президенти Paddy Padmanathan “Стратегик даражада ушбу лойиҳа Саудия Арабистонининг бутун жаҳон бўйлаб ҳукуматлар билан арзон энергия ва сув таъминотига бўлган талаби ортиб боришини таъминлашга содиқлигининг яна бир мисолидир. Саудия Ўзбекистоннинг муқобил электр энергиясидан фойдаланишга ўтиш ҳаракатларини қўллаб-қувватлашдан ғурурланади” дея таъкидлайди.\nКомпания бошқаруви раиси Муҳаммад Абунайян эса “Сирдарё ИЭС қурилишига старт берилиши, ЭСК ва Ўзбекистоннинг паст даражали углеводород чиқиндили ресурслардан фойдаланишга ўтишида муҳим омил саналадиган Бухоро ва Навоий вилоятларидаги “Баш” ҳамда “Жонкелди” шамол электр станциялари бўйича Инвестиция келишувлари имзоланиши бизнинг энергетика тармоғини ислоҳ қилиш ва мамлакат ижтимоий-иқтисодий жиҳатдан ривожлантирилишини рағбатлантириш жараёнидан илгарилаб кетишга бўлган интилишимизни ифодалайди. Бу, шунингдек, иқтисодиётни диверсификациялаш, Саудия Арабистони Қироллиги ташқарисида хорижий инвестициялар ҳажмини янада ошириш ҳисобига бизнинг “Vision–2030” лойиҳасига риоя қилаётганимизни тасдиқлайди”, деди.\n2021 йилнинг 25 январида Саудия Арабистони инвестициялар вазири Ҳолид ал-Фалиҳ Ўзбекистон республикасига ташрифи жараёнида Президент Шавкат Мирзиёев билан ўзаро ҳамкорлик алоқаларининг жорий ҳолати ва истиқболларини муҳокама қилди.\nМузокараларда муқобил энергия манбалари асосида ишловчи электр станцияларини қуриш бўйича янги лойиҳаларни ишлаб чиқиш, қолаверса, Ўзбекистон миллий электр энергияси тизимини давлат-хусусий сектор ҳамкорлиги асосида модернизация қилиш орқали энергетика соҳасидаги Ўзбекистон-Саудия Арабистони алоқаларини янада кенгайтиришга келишиб олинди. Шунингдек, Ўзбекистон Республикаси Соғлиқни сақлаш вазирлиги ва “Dr. Sulaiman Al-Habib Medical Group” компанияси ўртасида ҳамда Ўзбекистон Республикаси Капитал бозорини ривожлантириш агентлиги билан “DirectFN Ltd.” компанияси ўртасида ҳамкорлик Меморандумлари имзоланди.\n2021 йилнинг 23 январида Бухоро шаҳрида бўлиб ўтган Ўзбекистон-Саудия Арабистони бизнес-форуми ва Ўзбекистон-Саудия Арабистони ишбилармонлар кенгашининг биринчи йиғилишида ҳам ҳамкорлик алоқаларини кучайтириш бўйича ўнлаб келишувларга эришилди.\nЖумладан, Саудия Арабистони Савдо-саноат палаталари Кенгаши ва Ўзбекистон Савдо-саноат палатаси ўртасида Қўшма тадбиркорлик кенгашини ташкил этиш бўйича ҳамкорлик қилиш тўғрисидаги Битим, “Uzbekistan airways” АЖ ва “Flynas” компанияси ўртасида туризмни ривожлантириш тўғрисидаги ўзаро англашув Меморандуми ҳамда Ўзбекистондаги Ислом цивилизацияси маркази ва подшоҳ Файсал номидаги Ислом тадқиқотлари маркази ўртасида ўзаро англашув Меморандуми имзоланди.\nБу лойиҳалар Ўзбекистон Ҳукуматининг 2030 йилга бориб, шамол электр станциялари ишлаб чиқарган электр энергияси миқдорини 3 ГВт га етказишга қаратилган мамлакат энергия балансини диверсификациялаш дастурига киради.\nЛойиҳаларнинг амалга оширилиши углерод чиқиндиларини ҳам йилига 1,6 млн тоннага камайтириши ва шу билан Ўзбекистон Ҳукумати томонидан 2031 йилгача энергия қувватларининг 40%ни қайта тикланувчи энергия манбаларига ўтказиш бўйича мақсадларга эришишга кўмаклашиши кутилмоқда.\nКузатувларимиз шуни кўрсатмоқдаки, Саудия Арабистони ҳақиқатан ҳам, сўнги йилларда Ўзбекистон ишбилармонлик муҳитидаги иштирокини кенгайтиришга уринмоқда. Аммо бу кўп ҳолатларда айрим соҳаларнигина қамраб оляпти. Яъни юқорида таҳлил қилинганидек, ҳамкорлик энергетика соҳаси билангина чекланиб қоляпти.\nСаудия Арабистонининг улкан сармоявий салоҳияти “Visiоn 2030” дастурида назарда тутилган янги ва истиқболли сармоявий бозорларни топишда муҳим аҳамиятга эга. Шунингдек, ҳамкорлик географиясини кенгайтириш ҳамда ривожланаётган мусулмон давлатларни қўллаб- қувватлаш тамойилларига содиқликни ҳисобга олган ҳолда Саудия билан нафақат энергетика соҳасидаги ҳамкорликни кучайтиришга, балки унинг улкан салоҳиятидан бошқа бир қатор тармоқларни ривожлантиришда ҳам фойдаланиш самарали натижаларга олиб келади.\nХусусан, соғлиқни сақлаш, металлургия, қурилиш материаллари ишлаб чиқариш, ахборот-коммуникация соҳаси, транспорт ва логистика, фонд бозорини ривожлантириш, туризм каби қатор йўналишларда қўшма лойиҳаларни биргаликда ишлаб чиқиш республикада мазкур соҳалар ривожига ижобий таъсир кўрсатади.\nСаудия Арабистони Ўзбекистонда қишлоқ аҳолиси ва ижтимоий ҳимояга муҳтож қатламни ишлаб чиқариш жараёнига жалб этиш ҳамда хорижга қишлоқ хўжалиги маҳсулотларини кейинчалик етказиб беришни ташкил этиш асосида Ўзбекистон қишлоқ хўжалиги, паррандачилик ва чорвачилик соҳасида Ўзбекистон-Саудия Арабистони қўшма корхоналарини ташкил этишга катта қизиқиши мавжуд ва у бу борада аниқ дастурлар ишлаб чиқилишини кутмоқда.\nМақола муаллифи: Шавкат Икромов – Яқин Шарқ давлатлари бўйича тадқиқотчи, Тошкент давлат шарқшунослик университетининг ўқитувчиси\nTeglar:Visiоn 2030, Саудия Арабистон\nСергей Шойгу бошчилигидаги делегация Бухорода бўлди\n“Манчестер Сити” тезкор камбэк эвазига Парижда ПСЖдан устун келди\nSport TV канали қачонгача масъулиятдан қочади?


28 сентябр 2021, Тошкент вақти: 13:04\nИкки ой ичида МХХнинг ўнлаб ходимлари ишдан четлатилиб, қамоққа олинди.\nҚашқадарё вилояти Миллий хавфсизлик хизмати бошлиғи ҳибсга олингани айтилмоқда. Озодлик манбаларига кўра, вилоятдаги энг нуфузли шахслардан бири ҳисобланган Иброҳим Деҳқонбоев билан бирга яна бир неча МХХ мансабдори ҳибсга олинган. Узметроном Интернет нашри ҳам Қашқадарё вилоятида маҳаллий ҳуқуқ-тартибот тизимлари раҳбарларидан бири ҳибсга олинганини хабар қилди. Нашрга кўра, халқ орасида “Тожик” лақаби билан танилган бу шахс давлатга катта миқдорда зарар етказганликда айбланмоқда. Кейинги ойларда Ўзбекистонда МХХ тизимининг ўнлаб зобити қамоққа олинди.\nОзодликнинг Қашқадарёдаги манбаларига кўра, вилоят МХХ бош бошқармаси бошлиғи Иброҳим Деҳқонбоев ўтган ҳафта ҳибсга олинган. Манбамизга кўра, у билан бирга МХХнинг ҳуқуқ-тартибот органларини назорат қилиш бўлими бошлиғи Санжар Йўлдошев ҳам қўлга олинган. "Ундан бир ҳафта аввалроқ эса, вилоят МХХ иқтисодий жиноятлар бўлими раҳбари ҳам ҳибсга олинган эди", дея билдирди Озодлик манбаси.\nОдатга кўра, Ўзбекистон Миллий хавфсизлик хизмати ёки бошқа расмий идоралардан бу маълумотни на тасдиқлаш, на инкор қилиш имкони бўлди.\nЛекин, Ўзбекистон ҳокимият тизимидаги ҳодисалардан яхши хабардор бўлган Узметроном нашри ҳам Қашқадарёда куч ишлатар идоралардан бирининг раҳбари ҳибсга олингани ҳақида хабар тарқатди.\nУзметроном душанба куни эълон қилган хабарда ҳибсга олинган шахснинг исми ошкор қилинмаган, лекин унинг халқ орасида “Тожик” лақаби билан танилгани ва у асли Тошкент вилоятининг Бўстонлиқ туманидан экани қайд этилган ва гап Иброҳим Деҳқонбоев ҳақида кетаётганини англаш мумкин.\nУзметроном нашрига кўра, вилоятдаги энг нуфузли бу шахс хизмат ваколатларини суиистеъмол қилиш, катта миқдорда иқтисодий зиён етказиш, товламачилик каби жиноятларда гумон этилмоқда. Нашрнинг яна ёзишича, у нафақат Қашқадарё вилояти, балки Бўстонлиқ туманида ҳам маҳаллий бизнес устидан назорат ўрнатган. “Баъзи маълумотларга кўра, амалдорга қарашли бизнес ва молиявий активларнинг жами миқдори ўнлаб миллион АҚШ долларига тенгдир”, дея ёзди Узметроном.\nОзодлик манбалари Деҳқонбоев ва бевосита унинг қўли остида ишлаган яна камида икки зобитнинг МХХ тизимида олиб борилаётган “тозалаш тадбири” доирасида ишдан четлатилганини айтишмоқда.\nКейинги икки-уч ой ичида Ўзбекистон Миллий хавфсизлик хизматининг ўнлаб нуфузли зобитлари ишдан олингани айтилмоқда. Улардан камида 12 нафари суд қилиниб, узоқ муддатли қамоқ жазоси олгани ҳақида Озодлик ўтган ҳафта хабар қилган эди.\nБу зобитлар МХХ тизимидаги энг нуфузли шахслардан ҳисобланган ака-ука Ҳаёт ва Жавдат Шарифхўжаевларга алоқадор эканига доир иддаолар бор.\nУндан аввал эса, Жавдат Шарифхўжаевнинг ўзи ҳам ҳибсга олингани тўғрисида Озодлик манбалари хабар қилган эди.\nЎзбекистон Бош прокуратурасига яқин манбага кўра, Жавдат Шарифхўжаев "ишдан бўшатилган ва унинг устидан тергов олиб борилмоқда”.\nМХХнинг Коррупция ва иқтисодий жиноятларга қарши кураш бошқармаси кейинчалик Терроризмга қарши кураш бошқармасида ишлагани айтилган Жавдат Шарифхўжаевнинг “ишдан қувилгани" ҳақидаги маълумот яқинда Ўзбекистон президентининг қизи Гулнора Каримова томонидан сиздирилган, дея иддао қилинган мактубда ҳам келтирилган эди.\nИюль ойининг бошида Озодлик, МХХ тизимида олиб борилаётган “тозалаш операцияси” натижасида, бирданига 40 нафар МХХ зобити ишдан четлатилгани ва қўлга олингани ҳақида хабар қилган эди.\nОзодликнинг бир-биридан мустақил манбалари берган бу хабарларга кўра, ишдан олинган МХХ зобитларининг барчаси коррупция, ноқонуний тадбиркорлик, давлат маблағларини ўзлаштириш, хизмат ваколатини суиистеъмол қилиш каби жиноятларда айбланмоқда.


Қуёнлар билан муомала қилиш қоидалари - Agronet.uz\nМуаллиф Агроном 02.03.2020\nҚуён жуда ҳуркак, асаб тизими ниҳоятда нозик жонивордир. Ғайриоддий шовқин, ҳаттоки ўзига таниш нарсанинг дафъатан пайдо бўлиши – ҳомиласини йўқотиши, болаларини ғажиб ташлаши ёки қўрқиб қочар экан ўз болаларига\nжароҳат етказиши ва шу каби бошқа оғир оқибатларга олиб келиши мумкин. Айниқса болалаш арафасидаги ёки янги болалаган урғочи қуён жуда қўрқоқ ва асабий ҳолатда бўлади. Шунинг учун қуёнхона ичи ва яқинида бажариладиган барча амаллар бир маромда аста-секин бажарилиши керак. Бегоналарнинг яқин келиши имкон қадар чекланиши лозим.\nҚуёнларни бир катакдан иккинчисига олиб ўтиш, урчитиш, вазнини ўлчаш каби амалларни бажариш учун тез-тез қўлга олиб туришга тўғри келади. Бу амални эҳтиёткорона бажариш лозим. Акс ҳолда қуённи нафақат қўрқитиб\nюбориш, балки танасини шикастлаб, терисининг остини моматалоқ қилиб қўйиш, муҳим органларига жароҳат етказиш мумкин.\nҚуённи қулоғидан ушлаб олиб юриш мумкин эмас. Бунда унинг жони оғрибкина қолмай, ҳаётига ҳам хавф туғилади. Чунки осилиб турган қуён қаттиқ қаршилик кўрсатиб, ўзининг пайлари ва мушакларини узиб юбориши мумкин.\nГап шундаки, қулоғидан ушланиб тик осилиб турган фурсатда қуённинг кўкрак-қурсоқ пардаси ички органлар босимига бардош бера олмайди. Қорин бўшлиғидаги органлар кўкрак-қурсоқ пардасини таранг тортиб, ҳаракатсизлантириб қўяди. Бу эса, ўз навбатида, қуённинг диафрагмали нафас олиш жараёнини издан чиқаради. Натижада қўлингизда осилиб, нафас олиши қийинлашган қуён ҳалок бўлади. Айни шу сабабга кўра қуённи боши билан ерга қарата осилтириш ҳам ярамайди.\nҚуёнчани бел усти терисидан тутиб ташиш лозим. Шундай қилинганида у кўпроқ горизонтал ҳолатда бўлиб, қўлингизни тимдалай олмайди. Катта қуённи бўйин ва яғринидаги тери буришиғидан тутиб ташиш мақсадга мувофиқдир. Айни пайтда унинг бўйни ва боши бироз ортга тортилиб, кафтингизга тиралади. Қуённи кўтарган кишининг қўли қуён умуртқасига параллел, иккинчи қўли эса думғазаси остидан суяб борилмоғи лозим.


Темир йўл ходимларининг ноодатий тўйи машҳур бўлиб кетди (фото)\n13:40 / 15.02.2017\nХитой жануби-шарқидаги Цзянси вилоятида 14-февраль куни темир йўл компаниясининг икки ходими оила қураётгани туфайли махсус байрам тадбири ўтказилди. Чжэн Хуан ва Чэнь Дэн тўй ҳақидаги гувоҳномани август ойида олган бўлсалар-да, бироқ ҳар иккиси ҳам ишга шу қадар шўнғиб кетишганки, уни нишонлашни маълум вақт ортга суришга мажбур бўлишди.\nЖуфтликни ҳамкасблари табриклашди, шундан сўнг ёшлар ўзлари учун оддий бўлган вазият – рельслар ҳамда вагонлар ёнида фотосессия уюштиришди. Ёшларнинг журналистларга алоҳида таъкидлашича, улар бу ишларидан жуда ҳам фахрланишади.\nКуннинг иккинчи ярмида эса жуфтлик яна ишга қайтган.


Пан Ги Мун мамлакатларни 1,2 млн қочоқни қабул қилишга чақирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Пан Ги Мун мамлакатларни 1,2 млн қочоқни қабул қилишга чақирди\t10:54, 21 сентябрь 2016\tБМТ Бош котиби Пан Ги Мун мамлакатларни оғир аҳволдаги 1,2 млн қочоқни қабул қилишга чақирди. АҚШ президенти Барак Обама томонидан қочоқлар бўйича ўтказилган саммитда у ўтган йили бор йўғи 100 минг қочоқ бошпана топа олганини таъкидлади.\n“Қарийб 1,2 млн энг таҳқирланган қочоқлар кўчирилишга муҳтож”, - дейди у. БМТ маълумотларига кўра, бугунги кунда дунё бўйича 21 млн қочоқ ҳисобга олинган. Улардан 90% саккиз мамлакатдан қўним топган: Иордания, Эрон, Кения, Ливан, Покистон, Туркия, Уганда ва Эфиопия. Пан Ги Муннинг сўзларига кўра, уларнинг барчаси паст ёки ўрта даромадли давлатлар қаторига киради ва ўзлари ҳам халқаро ёрдамга муҳтож. Унинг сўзларига кўра, Обама раҳбарлигидаги саммит мамлакатларга қочоқлар билан боғлиқ глобал инқироз учун жавобгарликни бўлишиш имконини беради.


Газета Норма маслахатчи / 2014 год / № 6 / Устуворликлар\nТошкентда Савдо-саноат палатаси марказий кенгашининг йиғилиши бўлиб ўтди. Унда Президентимиз И.Каримовнинг жорий йил 17 январда Вазирлар Маҳкамасининг мажлисидаги маърузасида белгиланган вазифаларни амалга ошириш бўйича ҳаракатлар дастури муҳокама этилди ва қабул қилинди.\nСавдо-саноат палатаси раиси Алишер Шайхов 2013 йилда палата томонидан мамлакатимизда кичик бизнес ва хусусий тадбиркорликни ривожлантириш борасида улкан ишлар амалга оширилганини таъкидлади. Тадбиркорлик субъектлари учун қулай ишбилармонлик муҳити, бизнес юритиш шароитларини баҳолаш, рухсат бериш тартиб-таомиллари, кредит-молия ресурсларидан фойдаланиш масалалари бўйича маслаҳатлар беришга алоҳида эътибор қаратилди.\nТадбиркорларнинг ҳуқуқ ва қонуний манфаатларини ҳимоя қилиш мақсадида давлат ва хўжалик бошқаруви органлари билан муносабатлар йўналишида изчил ишлар олиб борилди. Палата вакиллари назорат қилувчи органлар томонидан ўтказилган 2,4 мингдан ортиқ хўжалик субъектлари фаолияти текширувларида иштирок этди. Бу тадбирлар натижасида тадбиркорларнинг қонуний манфаатларини ҳимоя қилиш юзасидан судларга 34 мингга яқин даъво аризалари киритилди.\nСавдо-саноат палатаси ўз фаолиятида фуқаролар шикоятлари ва мурожаатларини кўриб чиқишга алоҳида эътибор қаратмоқда. Масалан, ўтган йили палатага 309 мурожаат келиб тушди ва уларда баён этилган масалаларни ҳал этиш бўйича аниқ чоралар кўрилди.\nПалата томонидан жамоат ташкилотлари билан яқин ҳамкорликда мамлакатимизнинг барча ҳудудларида тадбиркорлар кунлари ташкил этилиб, уларда 75 мингдан ортиқ тадбиркорлик субъекти иштирок этди. Иштирокчилардан турли масалалар бўйича 14 мингдан ортиқ мурожаат келиб тушди. Уларнинг аксарияти жойида кўриб чиқилди.\nТадбиркорларга ишлаб чиқаришни ташкил этиш, зарур ускуналарни топиш ва олиб келишда кўмаклашиш борасида ҳам салмоқли ишлар бажарилди. Масалан, 2013 йилда 354 корхонага қиймати 34 млн доллардан ортиқ мини-технология ва жиҳозлар харид қилишда амалий ёрдам кўрсатилди.\nТўғридан-тўғри хорижий инвестицияларни жалб қилиш мақсадида палата томонидан чет эл сармояси иштирокидаги 26 корхонага кўмаклашилди, тадбиркорларимизга хорижда ўтказилган 41 кўргазма ва ярмаркаларда иштирок этишига ёрдам берди. Бунинг самарасида ҳамкорлик тўғрисида юздан ортиқ битимлар имзоланган.\nТадбиркорларга интерфаол, ахборот ва молиявий хизматлар кўрсатиш борасида қатор дастурий маҳсулотлар ишлаб чиқилди. «UzSAT» мобиль иловаси ишлаб чиқилди, корхоналарни рўйхатдан ўтказиш, кичик бизнес ва хусусий тадбиркорлик субъектларининг ҳуқуқлари ва фаолияти тўғрисидаги ахборот жамланган янги www.businessinfo.uz портали ишга туширилди.\nСавдо-саноат палатаси давлатимиз раҳбари таклифи билан мамлакатимизда Соғлом бола йили, деб эълон қилинган 2014 йилга мўлжалланган ўз фаолиятининг устувор йўналишларини белгилаб олди. Оилавий тадбиркорликни ривожлантириш борасида қулай ишбилармонлик муҳити яратиш, мамлакатимизда маҳсулот ишлаб чиқариш ва уларнинг экспортини кенгайтириш, хориж тажрибасини ҳисобга олган ҳолда тадбиркорлик субъектларини ўқитиш ва малакасини ошириш шулар жумласидандир.


Ёшларни баркамол этиб тарбиялашга йўналтирилган “Мустаҳкам оила“ дастури\n18-20 сентябрь кунлари Халқ таълими вазирлиги ва Бирлашган Миллатлар Ташкилотининг гиёҳванд моддалар ва жиноятчилик бўйича бошқармасини Марказий Осиёдаги минтақавий вакилликиги (UNODC) билан биргаликда “Мустаҳкам оила” дастури бўйича “Гранд Орзу“ меҳмонхонасида тренинг ўтказилмоқда.\nМазкур тадбирнинг мақсади “Мустаҳкам оила”дастурини келгусида кенгайтирилган ҳолда амалга ошириш бўйича тренер-стажёрлар жамоасини тайёрлашдир. Ўтказилаётган тренинг жараёнида миллий тренерлар “Мустаҳкам оила” дастурини асосий 7 сессиясини ўтказиш бўйича жамоа аъзоларини тайёрлаш учун тренинг қатнашчиларини мураббийлик кўникмаларига ўргатади хамда 4 та қўшимча сессиясини ўтказиш учун уларни тайёрлайди. Тайёрланган стажёрлар жамоаси халқ таълими мутахассисларини юқорида кўрсатилган дастур асосида Республиканинг барча мактабларида ўтказиш учун ўргатишга жалб қилинади.\nХалқ таълими вазирлиги UNODC билан 10 ёшдан 14 ёшгача бўлган болалар ва уларни ота-оналари учун Тошкент шаҳридаги мактабларда “Мустаҳкам оила” дастурини самарали натижалар билан амалга ошириб келмоқда. 2016-2018 йиллар мобайнида мазкур дастур Тошкент шаҳридаги 19 та мактабда муваффақиятли синовдан ўтказилди.\nЎсмирлар ва уларнинг оилалари учун мўлжалланган “Мустаҳкам оила” дастури, ўсмирлик даврида пайдо бўладиган ахлоқ муаммоларини, зарарли одатлар, психоактив моддаларни истеъмол қилишни олдини олиш, шунингдек, ота-оналик кўникмаларини мустаҳкамлаш ва мустаҳкам оилани шакллантиришга қаратилган.\nДастур кетма-кет еттита сессияда видео материаллардан фойдаланиб, ролли ва таълим-тарбиявий ўйинлари, мунозаралар ва биргаликдаги оилавий машғулотлар давомида ўтказилади.\nДастурда қатнашиш давомида ота-оналар томонидан олинган махсус кўникмалар келгусида фарзандлари билан ижобий муносабатларни қуришга, чегараларни белгилаш ва қоидаларни ўрнатишни ўргатади. Шунингдек, қоидаларни бузишдан келиб чиқадиган оқибатлар ҳақида тушунтириш беради. Улар ўсмирларнинг хатти-ҳаракатларини назорат қилишни ва ижобий усуллар билан зарурий интизомни юзага келтиришни ўрганади.\nЎсмирлар ўз келажагига мақсад қўйиш ва уларга эришиш учун махсус билим ва кўникмалар олади: ўзини ва тенгдошларини негатив таъсирига барҳам беришни ва кийин вазиятдан чиқишни хамда улар ота-оналарини қадрлашни ва уларни нуқтаи-назарини тушунишни ўрганишди.\nДастурда олинган билим ва кўникмалар шахсда ҳимоя механизмларини тарбиялайди, ўсмирларга зарарли одатларнинг тиббий-ижтимоий оқибатларини тушунтиради, шунингдек зўравонлик, жиноятчилик, психоактив моддаларни истеъмолини эрта олдини олишга хизмат қилади.\nЎзбекистонда “Мустаҳкам оила” дастурини амалга ошириш натижасини БМТ гиёҳванд моддалар ва жиноятчилик бўйича бошқармаси томонидан ўтказилган баҳолаши, дастурда иштирок этган болалар ва уларнинг ота-оналарида статистик аҳамиятга эга ижобий ўзгаришларни кўрсатди.\nКелгусида (жорий йилнинг якунига қадар) ҳар-бир ҳудудда биттадан “Мустаҳкам оила” дастури асосида намунавий (тренер) мактабларни ташкил этиш ва уларни “Happy schools” (Бахтли мактаблар) деб номлаш кейинчалик улардаги илғор тажрибаларни оммалаштириш режалаштирилган. “Happy schools” (Бахтли мактаблар) зўравонлик, жиноятчилик, зарарли одатлардан ҳоли мустаҳкам оила ва мактаб ҳамкорлигига асосланган хавфсиз мактаблар саналади.


Нурота тумани ҳокимлиги расмий веб-сайти Мактабда китоб акцияси » Нурота тумани хокимиятининг расмий сайти\nНурота » Янгиликлар » Мактабда китоб акцияси\nЯқинда тумандаги 58-умумий ўрта таълим мактабида Ўзбекистон Республикаси Президентининг 2017 йил 12 январдаги "Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича Комиссия тузиш тўғрисида"ги Фармойиши ижросини таъминлаш мақсадида "Мен фарзандимга китоб совға қиламан" акцияси ўтказилди.\nУшбу тадбирда ўқувчиларнинг ота-оналари, "Нурфахр" маҳалла фуқаролар йиғини ходимлари ва ҳомийлар иштирок этишди. Акцияда туман ҳокими У.Халилов, "Умрбек" фермер хўжалиги раиси У.Нарзуллаев, Ўзбекистон Либерал демократик партияси туман Кенгаши раиси Б.Бобомуродов, туман бош имом хатиби О.Атоевлар қатнашиб, мактаб кутубхонасига китоблар туҳфа этишди.\nАкция давомида 308 дона бадиий китоб билан мактаб кутубхонаси фонди янада бойиди.Мактаб кутубхонасига ўқувчилардан ташқари маҳалла фуқаролари ҳам аъзо бўлиб, бадиий китобхон ихлосмандлари янада кўпаймоқда.\n58-умумий ўрта таълим мактаби директори.\nКитобхон оилалар баҳси


20:45 / 20.02.2019 | Абу Умар | 1374\nАссалому алайкум! Шайх Муҳаммад Содиқ Муҳаммад Юсуф ҳазратлари Имом ал-Бухорийни "Ал-адаб ал муфрад" китобига берган шарҳларида, қуйидагилар ёзилган: Оиша розияллоҳу анҳодан ривоят қилинади: "Унга ҳовлисида турадиган аҳли байтидан баъзиларининг нарди борлиги хабари етди. Шунда у уларга одам юбориб: "Агар у(нард)ни ҳовлимдан чиқариб ташламасангиз, ўзингизни чиқариб ташлайман", деди ва бу ишларни инкор қилди". Шарҳ: Нардни ўйнаш у ёқда турсин, уни ўйнайдиган тахтаси, доналари ва тошларини ҳам уйда сақлаш мумкин эмас экан. Юқорида келтирилган ривоятдан келиб чиқиб зарик тош ишлатиладиган ўйинлар, хусусан "Монополия"ни ўйнаш, сотиш ёки ишлаб чиқариш мумкин эмас бўлиб қоляпти. Илтимос шунга шарҳ бериб юборинглар. Аллоҳ илмиларни зиёда қилсин.\n- Ва алайкум ассалом! Аллоҳ таоло махлуқотларни Холиқи ва Розиқидир. Уларга нима фойда ва нима зарарлигини жуда яхши билувчи Зотдир. Шунга биноан бандаларига фойдали нарсаларни ҳалол қилган зарарли нарсаларни ҳаром қилган. Аллоҳ таоло “Аъроф” сурасида:\n157... покиза нарсаларни ҳалол қилиб, нопок нарсаларни ҳаром қиладиган – деб марҳамат қилган.\nҚуръонда ҳалол ёки ҳаромлиги баён қилмаганларини Расулуллоҳ соллаллоҳу алайҳи васаллам орқали ҳадисларда баён қилган. Чунки Расулуллоҳ соллаллоҳу алайҳи васаллам ваҳийни нутқ қилувчи эдилар. Аллоҳ таоло “Нажм” сурасида:\n4. У (Қуръон) юбориладиган ваҳийдан ўзга нарса эмас – деб марҳамат қилган. Яъни сизнинг адашмаган ва йўлдан озмаган соҳибингиз Муҳаммад алайҳиссалом Аллоҳнинг номидан гапирганида ҳаводан олиб гапирмайди. Қуръон ва ҳадисда ҳукми келмаган нарсаларни эса ҳар бир замон уламолари Қуръон ва ҳадисда ҳукми келганларга қиёс қилиб уларнинг ҳукмини баён қилиб беришади.\nҲар бир инсон ўзи қилаётган иши ёки касбининг илмини билиши шарт. Уни жоииз ёки ножоиз, ҳалол ёки ҳаромлигини ва фойда ёки зарарини билиши шарт. Чунки уни арзимас деб билган нарсаси келгусида бўладиган улкан фасодларга сабаб бўлиши ёки улкан савобга сабаб бўлиши мумкин. Масалан бир инсон ўқитувчиликка лойиқ бўлмасдан туриб ўқтувчилик қилса ундан етишиб чиққан ўқувчилар келажакда қандай савобли ишларга қўл урса уларнинг савоблари мислича ўқитувчисига ҳам савоб боради. Аммо ёмон ишларга қўл уриб, жиноятларга сабаб бўлса, нопок ишларга сабаб бўлса, фасод ишларнинг тарқалишига сабаб бўлса уларнинг гуноҳларининг мисличаси ўқитувчисига ҳам бўлади. Шу каби ўйинчоқлар ҳам болаларнинг тарбиясида энг муҳим омил ҳисобланади. Унинг ҳам шариатга мувофиқлари ва мувофиқ бўлмаганлари бор. Болани тарбиясига ижобий ва салбий таъсир қиладиганлари бор. Ўйинчоқ ишлаб чиқарувчилар касби моддий манфаат келтиришдан ташқари келгусида нималарга сабабчи бўлишини ҳам эътиборга олишлари шарт. Чунки у болани яхши фикрлаш, эзгу ишларга ундашга сбаб бўлиши мумкин ёки акс, келажакда қиморбоз, худбин, жиноятчи, тажовузкор бўлишига сабабчи ҳам бўлиши мумкин. Сиз айтган ўйин шариатда ҳаром қилинган нарда билан бир хил экан. Ҳукми ҳам ўша нарданинг ҳукмида бўлади. Ўйинчоқ ишлаб чиқарувчилар фақат фойданигина кўзламай болани салбий томонга бошловчи ўйинлар муқобилига эзгуликка бошловчи ўйинчоқлар ишлаб чиқариш ҳақида фикр юритишлари шарт. Бу ғояга қарши ғоя билан курашиш деб номланади. Бу иш ўрни келса мубоҳ, ўрни келганда эса вожиб ҳам бўлади. Тўғри тарбияга бошловчи ўйинчоқларни ишлаб чиқарганлар фойдадан ташқари улкан савобларга ҳам эга бўлишади. Ибодат қилишган ҳисобланади, чунки ўйинчоқ болаларнинг ажралмас бир қисми ҳисобланади. Фкқаҳоларимиз ҳадислардан аёлларга хос ўйинчоқлар, ўғил болаларга хос шйинчоқлар бўлиши ҳақида фиқҳий ктиобларда алоҳида боблар ажратишган.\nعَنْ بُرَيْدَةَ رَضِي اللهُ عَنْهُ، عَنِ النَّبِيَّ صَلَّى اللهُ عَلَيْهِ وَسَلَّمَ قَالَ: مَنْ لَعِبَ بِالنَّرْدَشِيرِ فَكَأَنَّمَا صَبَغَ يَدَهُ فِي لَحْمِ خِنْزِيرٍ وَدَمِهِ. رَوَاهُ مُسْلِمٌ وَأَبُو دَاوُدَ\nШарҳ: Бундан чўчқанинг гўшти ва қони қанчалик ҳаром бўлса, нард ўйнаш ҳам шунчалик ҳаром экани келиб чиқади. ("Ҳадис ва Ҳаёт" китобидан). Валлоҳу аълам!\nҲаром ризқ ҳам тақдирга ёзилган бўладими?\nБузоқларни шохини куйдириш


Хотин билан уришишга 5 баҳона - 29 Апреля 2015 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2015 » Апрель » 29 » Хотин билан уришишга 5 баҳона\nКелинг, умумий гапларни қўйиб, хусусий гапларга ўтайлик. А, айтганча, буни газетага чиқариб юрманг. Чиқарсангизам аёллар, айниқса, менинг хотиним ўқимайдиган газетага чиқаринг.\nБизникида ҳам катта-кичиклар, майда-чуйдалар билан ҳисоблаганда, ҳафтанинг саккиз кунида жанжал бўп туради. Дўппини ерга қўйиб (стоп, шу ерда сал адашдим, дўппимас, кепка) ўйлаб кўрсам, майда-чуйдаларни ҳисобга олмасам, уйдаги келишмовчиликларнинг атиги бештагина сабаби бор экан.\n1- сабаб. Ойликдан бир кунўтгач...\nРост. Мен ҳалол одамман. Ойлик олганкуним оқизмай-томизмай, ҳаммасини «зоти олиялари»га топшираман. (Табиийик, қўшимча даромадлар бунга кирмайди, хотиним мени ойликдан бошқа даромади йўқ,деб ўйлайди, содда-да). Албатта, бу пулнинг ҳисоб-китоби бор. Ойлик олган куннинг эртаси, хотин деганлари ана шу ҳисоб-китоб дафтарини очади. Хуллас, гапнинг қисқаси эр жонивор бир ой бурнини ерга ишқаб топган пулининг тенг ярми йўқ. Қилинган харажатларнинг 95 фоизи айнан хотин зотига тегишли ашқол-дашқолларга тегишли бўлади. Хуллас, ушбу сарф-харажатлар муҳокамаси кўпинча зиддиятга сабаб бўлади.\n2-сабаб. «Овқат қани-и-и-и?»\nЭр зоти бурни ерга теккудек чарчаб уйга кириб борганда, хотин зоти уйда эрини иссиқ овқат билан кутиб турганига нимак етсин? Аммо, хотин ҳам уйга ишдан эр билан деярли бир пайтда қайтса-чи? Унда билмадим... «Эркакнинг юрагига йўл ошқозон орқали ўтади» деб эшитганман. Энди бу гап анатомик жиҳатдан қанчалик тўғрилигини дўхтирлар биладию, кўчма маънода жа топиб айтилган. Тўғри, биз эркаклар хотинимизнияхши кўрамиз. Лекин қорин сурнай чалиб турганда хотин кўзга кўринармиди? Шунақа пайтда аёл дегани югуриб елиб, топганини дастурхонга ташиса, бир кунлик чарчоқнинг ярми чиқиб кетади. Аммо, сиздан баттар чарчаб келиб, «Дадаси, роса чарчадим, ўзизга «рўдтин-шўрва» қип ичарсиз», деса борми? ҳа, майли бу ёғини айтмай қўя қолай.\n3-сабаб. «Туғилган кунга кетяпман»\nКейинга пайтларда аёллар ўртасида туғилиш камайгани сари «туғилган кунлар» кўпайиб бораяпти. Ишонмасангиз хотинлардан сўраб кўринг. ҳар уч куннинг бирида бирор жойга ё туғилган кун ё гап-гаштакка бораман деб турса... Бунақа пайтда «гарантиси» билан айтаманки, ҳар юзта эркакдан 101 тасининг пешонаси тиришади. Ўзи ўтириш, гап-гаштак, зиёфатларга хотинлар бормаса нима қиларкин а? Бир марта, икки марта, уч марта... Тўртинчисида сабрниям «чашкаси» тўлиб кетади, аковси!\n4-сабаб. «Фалончихоннинг эрига қаранг»\nШуям гапми энди? Нега энди фалончининг ўзига эмас, эрига қарашим керак? Шу уй, шу оила, шу хотин ва яна кимларнидир деб югуриб юрсангиз-у, сизни ким-кимларга қиёслаб ўтиришса? Агар ичувчи, чекувчи ва яна аллақандай «эркакча» иллатларга эга бўлмаган одамга бу савол малол келади. Тунов куни бопладим. «Тўғри фалончиойнинг эри кўп топади. Икки қаватли уйи, «иномарка»си, дачаси ва иккита хотини бор. Шунга ўхшасам, майлими?» Тамом. Хотин «овозсиз режим»га ўтди-қолди.\nХў-ўш... Келинг, шу бешинчи сабаб ҳақида ёзмай қўя қолинг. Тушунадиган одамлар тушуниб олаверишади. Бешинчи сабаб ҳар кимда ҳар хил бўлиши мумкин. Бировда ундай, бировда бундай. Кимдир хотинининг ўта саранжомлигидан, бошқаси бесаранжомлигидан, кимдир камгаплигию, кимдир сергаплигида, кимдир ориқлигию, кимдир семизлигидан... норози бўлиши мумкин.\nХуллас, агар эр-хотин астойдил жанжални истаса, сабаб топилади. ҳатто «Нега сен мен билан жанжаллашмаяпсан» деб ҳам баҳона топса бўлади. Шунинг учун, келинглар, яхшиси уришиш учун эмас,ярашиш, янаям тўғрироғи урушмаслик учун баҳона излайлик.\nТош Мирза БЕК ёзиб олди.\nКатегория: Foydali maslahatlar / Полезны советы | Просмотров: 3074 | Добавил: Yangilik, newsuz, uznews, xabarlar, habarlar, новости, Yangiliklar, ahborot, NEWS | Рейтинг: 0.0/0


Америкаликлар виртуал кўзгу ихтиро қилдилар » Новости Узбекистана сегодня: nuz.uz\nНовости Узбекистана → Фан ва технология → Америкаликлар виртуал кўзгу ихтиро қилдилар\n10-01-2018 14:08 0 473 Рейтинг0 Чоп этиш\nАмерикаликлар виртуал кўзгу ихтиро қилдилар\nВиртуал кўзгу кийим-кечакларни буюртма қилаётган харидор устида қандай “туриши”ни аниқлаб беради.\nБугунги кунда уйда ўтириб, интернет орқали ўз юмушларини осонлаштираётган инсонлар талайгина. Асосан интернет орқали кийим-кечаклар ва ҳатто, озиқ-овқат маҳсулотлари ҳам буюртма қилиш мумкин. Бундай хизмат тури жаҳонда анча оммалашиб, одатий ҳолга айланишга улгурган деб хабар берди qalampir.uz\nБаъзан интернет орқали буюртма қилинган кийимлар ўз эгасига мос келмаслиги мумкин. Энди бундай муаммонинг олди олинади.\nИнтернет орқали катта ҳажмдаги олди-сотди хизматини таклиф этувчи Американинг Amazon компанияси виртуал кўзгу ихтиро қилди ҳамда ушбу кашфиёт учун патент олишга ҳам улгурди.\nВиртуал кўзгу кийим-кечакларни буюртма қилаётган харидор устида қандай “туриши”ни аниқлаб беради. Кўзгуда турли шароитларга мўлжалланган буйруқлар бор.\nМасалан, буюртма қилинадиган кийимнинг ишда, дўстлар билан учрашувларда, кўчада қай даражада кўринишини баҳолашга имкон яратади.\nҲозирча бундай виртуал кўзгулар қачон фойдаланишга топширилиши номаълум.


МАЪНАВИЯТГА ЭМАС «ПИАР»ГА ХИЗМАТ ҚИЛАЁТГАН ДАСТУРЛАР - ANDIJONNOMA.UZ\nМАЪНАВИЯТГА ЭМАС «ПИАР»ГА ХИЗМАТ ҚИЛАЁТГАН ДАСТУРЛАР\nЁхуд кўрсатувлар кўришга арзийдими?\nШиддатли ахборот асри ҳар бир соҳага ўз таъсирини ўтказди. Кечаги кунни бугунга солиштиришнинг умуман иложи йўқ. Соатлар, дақиқалар эмас, сониялар ичида дунёда катта ўзгаришлар юз беряпти. Ҳаёт тарзи, яшаш шароити, миллий менталитет ҳам замон талабига мослашмоқда. Соҳалар ўртасидаги баҳс-мунозара, ким ўзарга яшаб қолиш ва шу соҳада юксак марраларни эгаллаш бугунги куннинг долзарб муаммоларидан бирига айланиб қолди.\nҲар бир соҳанинг этикет қоидалари бўлгани каби журналистика касбининг ҳам тартиб-таомиллари, саҳна ва нутқ маданияти, миллийликка эътибори юксак даражада бўлмоғи даркор. Соҳа таназзулга юз тутмаслиги ёки "олтин ўрталиқ"нисақлаб қолиш учун кураш авжида. "Одамлар телевизор кўрмай қўйди", "ҳеч кимгазета ўқимаяпти..."– ҳаммада шу гап. Лекин телевизорни ёқсангиз, кўрсатувлар савияси пастлигидан, улар нега эфирга узатилаётганидан ҳайрон қоласиз.\nЎзбек оилалари асосан нонушта ва кечки овқатда бир дастурхон атрофида жамланадилар. Табиийки, оила даврасида биргалашиб ойнаи жаҳон томоша қиладилар. Шундай пайтларда қайнона-келин, бобо-набира бирга кўрса бўладиган дастурларимиз борми?\n"МY5" телеканалининг энг машҳур кўрсатувларидан бири – анчагина таниқли, ўзининг мухлисларига эга Амирхон Умаров муаллифлигидаги "Очиқчасига гаплашамиз" шоу-дастурини олайлик. Номи ўзидан келиб чиқиб, шоу тарзида давом этадиган, Россия телеканалларидаги "Пусть говорят" кўрсатувининг деярли ўзбекча талқинишов-шувларга сабаб бўлмоқда. Муаммога ечим қидириш мақсадидамавзу ўртага ташланади. Ҳамма келган жойидан бақир-чақир қилиб гапиришни бошлайди, қизишиб кетганда сўкиниш ҳоллари ҳам учраб туради. Бошловчи гапириб турган одамни шартта тўхтатиб, бошқа иштирокчига сўз беради,дастурда қатнашаётган имом домлалар беҳаёликдан кўзларини чирт юмиб ўтирадилар. Мавзулар ҳам теша тегмаган - "Интернетда шовқин кўтарганлар - "1-,2-,3,-4,-5...", "Санъатдаги низолар", "Дадам бизга керакмас", "Келиним ўғри" ва ҳоказо. Тиктокерлар ҳақидаги кўрсатувдан сўнг унча-мунча тик-токка қизиқмайдиганлар ҳам интернетдан бери келмай қолди. Муаммо эса ечилмай қолаверади. Оломоннинг ғала-ғовури билан кўрсатув тамом бўлади.\n"Sevimli" телеканали ор-қали эфирга узатилаётган "Маҳаллада дув-дув гап" кўрсатуви ҳақида ёзишдан олдин кўрсатув билан қизиқдим. Бу дастур бадиий кенгашдан қандай ўтди экан?! Олиб чиқилган маиший-оилавий муаммоларни кўриб-эшитиб, воқеа-ҳодисалар бизнинг юртимизда бўлаётганлигига ишонгим келмади. Асосан оилавий ажримлар, маиший муаммолар бўлишига қарамай, очиқ-ойдин тажовуз, хиёнат, ётоқхона мавзулари ўта бўрттирилган тарзда намоён бўлмоқда. Худдики, чет элнинг тўқима фильмларига ўхшайди. Ҳозирги жамиятимизда қабоҳат ичида яшаётган инсонлар борлигини шу кўрсатув орқали билдим.\nБундан ташқари, янги ташкил қилинган, "Ёр-ёр" кўрсатуви замонавий совчилик ролини қойилмақом амалга оширмоқда. "Zo‘r TV" телеканалидан эфирга берилаётган бу дастур бир қарашда савобли ишларни амалга ошираётганга ўхшаса-да, бошловчилар содда қишлоқ йигит-қизларини устидан кулаётгандай.\nБир сонида "хотинидан калтак еган" йигит, бошқасида эса, "уй бекаси" вазифасини адо этаётган эркак талабгор ўз бахтини қидирди. Балки иштирокчиларҳаяжондан ўзларини йўқотиб, фикрини аниқ ифодалолмас. Ахир камера қаршисида терга ботиб, сўзини йўқотиб қўядиганлар қанча? Кўрсатув жонли эфирга узатилмайди, шундан келиб чиқилса, кадр ортида иштирокчиларга нутқ тайёрлаб бериш зарурдир балки? Ёки атайин кўрсатув рейтингини ошириш учун шундай масхарабозликлар ўйлаб топилармикин? Нима бўлса ҳам таниқли журналист – Муҳаббат Ҳамроевага бундай бачканадастурларга муаллифлик қилиши ярашмайди. Санаб ўтилган кўрсатувлар энг машҳурлари эди, холос.\nШунингдек, "Алдама мени", "Хафа бўлиш йўқ", "Comedy Қ" каби ғийбат ўчоғига айланган дастурларни "кўнгилочар" деб эфирга узатилиши ҳам ҳайратланарли.\nМуаммоларни ҳал қилишга қаратилган, миллийлигимизни тарғиб қилган, ёшларга ўрнак кўрсатиши керак бўлган, тарбиявий-ахлоқий аҳамиятга эга кўрсатувларни кўпайтириш ўрнига шунчаки шов-шув қилиб, маънавиятга эмас, "просмотр" га хизмат қилаётган, рейтингчи дастурлар авж олаётгани ачинарли ҳол. Булар орасида томошабинни янада "ҳаяжонга" солувчи сериал ва рекламалар ҳам борки, бу - энди алоҳида мавзу.\nХулоса шуки, танлов сизники – телевизор пульти қўлингизда – хоҳланг бошқа каналга олинг, хоҳланг қизил тугмани босинг.


Европа аҳолиси Россия билан дўст бўлишни истайдиHaqida.net\nHome Dunyo Европа аҳолиси Россия билан дўст бўлишни истайди\nЕвропа аҳолиси Россия билан дўст бўлишни истайди\nSputnik/ Европа аҳолиси Россия билан яхши муносабатда бўлишни истайдиПольшаликларнинг 85 %и ҳам Россия билан яхши муносабатда бўлиш истагини билдиришди. Бундай фикрда бўлганлар орасида мухолифатнинг чап қаноти ҳамда католиклар кўп экан.\nREUTERS/ Francois LenoirНемис махсус хизматлари: Россия Европа ва АҚШ ўртасига совуқчилик туширмоқда\nSputnik (sputniknews.com) — халқаро ахборот агентлиги бўлиб, дунёнинг ўнлаб мамлакатларида ўзининг мултимедиа ва ахборот хабларига эга. Sputnik ўз ичига интернет саҳифалари, рақамли радиоэшиттиришлар, мобил дастурлар ва ижтимоий тармоқлардаги фаолиятни қамраб олади. Sputnik янгиликлари доимий равишда 30 тилда нашр этилиб келмоқда. Инглис, араб, испан ва хитой тилида хабарлар 24 соат давомида чиқиб туради.\nҚозоғистон бош вазири ўринбосари Ўзбекистонга ташриф буюради\nТашриф доирасида муҳим ҳужжатлар имзоланди


ТИВ халқаро журналистга аккредитация бермади. Журналист ТИВ ходими унга тегажоғлик қилганини айтмоқда\n01.02.2021\t/ O'zbekiston\nGuardian, Al Jazeera, The Diplomat халқаро нашрлари учун ёзадиган мустақил журналист Агнешка Пикулицка-Вилчевска Ўзбекистон Ташқи ишлар вазирлиги унга аккредитация бермаганлигини маълум қилди. Аккредитация бўйича жавоб қонун бўйича 2 ойда эмас, 6 ойда берилган. Журналист ТИВ ходими унга тегажоғлик қилганини, ижобий мақолалар ёзишини сўраганлигини айтмоқда.\nХалқаро мустақил журналист Агнешка Пикулицка-Вилчевска ўз Twitter аккаунтида Ўзбекистон Ташқи ишлар вазирлиги унга аккредитация беришни рад этганини маълум қилди.\nУнинг айтишича, бунга сабаб «унинг аккредитация қилинган ОАВдан бошқа ОАВ учун ҳам ишлаши бўлган». ТИВ аккредитация бўйича жавобни қонун бўйича 2 ойда эмас, балки 6 ойда берган.\nБундан ташқари, журналист ўтган йил аккредитация олганидан сўнг Ташқи ишлар вазирлигидан бириктирилган «Рустам» исмли ходим унга тегажоғлик қилиб, уни ўпмоқчи бўлганлигини айтмоқда. «У рад жавобини олгач ҳам, мендан учрашишни сўраб ёзаверди», — дейди журналист.\nТИВ ходими унга ёзишда давом этган. «Бир неча кундан кейин мен ишдан бошқа ҳеч қандай алоқага қизиқмаслигимни айтдим. Унинг жавоби: „Нега? Йигитинг борми?“ Мен хушмуомала бўлишим керак эди, охир-оқибат мен аккредитацияни 11 ой кутган эдим», — дейди у.\nАгнешка Пикулицка-Вилчевска унга босим бўлганлиги ҳақида ҳам ёзган. ТИВ ходими ундан карантин ҳақида ижобий мақола ёзишни сўраган, чунки «салбий янгиликлар кўпайиб кетган». Журналист бундай мақола ёзмаслигини айтади, чунки ўша вақтда у Ўзбекистонда бўлмаганлигини айтади.\nАгнешка Вилчевсканинг қайд этишича, бир неча ой давомида ёпиқ чегаралар сабабли Ўзбекистонга кела олмаган. «Чартер рейслар бор эди, лекин вазирлик менга чипта сотиб олишга рухсат бермади (барибир, бир томонга чипта 500 АҚШ доллари эди)».\nУ август ойида ТИВ ходими ундан яна ижобий мақола ёзишни сўраганини таъкидлайди. «Пандемия авжига чиққан пайт, коррупция бўйича низолар, Ўзбекистондаги одамлар тирик қолишга чоралари йўқ бўлган давр, минглаб одамлар Сардоба воқеасидан сўнг яшаш жойларидан ажралган. Миллионлаб муаммолар орасида қандай қилиб ижобий мақола ёза олишимни ундан сўрадим?»\n«Менга объектив эмаслигимни ва журналист эмаслигимни айтишди. Менинг жаҳлим чиқди ва унинг устидан шикоят ёзишимни айтдим». Кейинги кун журналист шикоят ёзган. Агнешка Вилчевска ТИВ ходими Telegram`даги ёзишмаларни ўчирганини, лекин унда скриншотлар борлигини айтган. Шикоят бўйича унга ҳеч ким жавоб қайтармаган.\nУ янги аккредатация учун ариза берган ва 1 февраль куни жавоб олган. «Менинг аризамга рад жавобларини беришларининг расмий сабаби фақат баҳона», — дейди у.\n«Ўзбекистон ҳукумати халқаро журналистларнинг муаммолар ҳақида ёзишини хоҳламайди, уларга бундай оммавийлик керак эмас. Улар туризм ва бўлмаган ривожланиш ҳақида мақолалар хоҳлашади. Сизга эслатиб ўтаман, мен бу ерда жойлашган инглиззабон ягона журналистман», деб якунлайди ҳикоясини журналист.\nАгнешка Пикулицка-Вилчевска Ташқи ишлар вазирлиги ходимлари унга ҳар сафар мақола ёзмоқчи бўлганида алоҳида аккредитацияга ариза топширишни маслаҳат беришганлигини ҳам айтади.\nАгнешка Пикулицка-Вилчевска Тошкентда фаолият юрутувчи мустақил журналист. У The Diplomat, Guardian, Al Jazeera, Eurasianet ва бошқа кўплаб инглиз ҳамда поляк тилларидаги халқаро нашрлар учун мақолалар ёзади. У Аёл журналистлар Коалициясининг аъзоси. Бундан ташқари, у Тошкентдаги Вебстер университетида ҳам дарс берган.\nҲозирда унинг мақолалари асосан президент Шавкат Мирзиёев даврида Ўзбекистондаги ўзгаришлар ва ўзбек жамиятининг ўтиш даврида дуч келаётган синовлари ҳақида. Бундан ташқари, у Афғонистон ҳақидаги воқеаларни ҳам ёритиб боради.


Расулуллоҳ соллаллоҳу алайҳи ва саллам: “Ким Қадр кечасида имон-эътиқод билан Аллоҳ таоло розилиги учун тоат-ибодат қилса, олдинги гуноҳлари кечирилади”, деганлар (Имом Бухорий, Имом Муслим ривояти).\nМуборак кечага етиб, унда бериладиган мукофотлардан баҳраманд бўлиш ҳар бир мусулмоннинг орзуси. Шундай экан, бу фазилатли тунни қандай ўтказамиз? Аввало, кечани тетик ҳолатда ўтказиш учун пешиндан сўнг бироз мизғиб олинг, ифторда ҳам енгил таомланинг. Қадр кечасини манфаатли ўтказиш учун қуйидаги тавсияларга диққат қилинг.\nИстиғфор айтинг. Ваҳба Зуҳайлий раҳматуллоҳи алайҳ қуйидагиларни ёзган: “Фаришталар шу кеча ердаги турли-туман тоат-ибодатларни кўради ва гуноҳкор бандаларларнинг мағфират сўраб, ёлвориб илтижо қилаётганларини эшитади ҳамда бир-бирига: «Келинглар, Раббимизга бизнинг тасбеҳларимиздан кўра севимли бўлган овозларни эшитамиз», деб ерга тушадилар”. Демак, шу кунгача қилган гуноҳларингиз учун чин дилдан тавба қилиб, ҳидоят сўраб дуо қилинг.\nҚуръон ўқинг. Аллоҳнинг каломини ўқиш, тинглаш, ўрганиш ва унга амал қилиш зарурий ишдир. Каломуллоҳ айни шу кечада умматга нозил бўлди. “Албатта, Биз уни (Қуръонни «Лавҳул-маҳфуз»дан биринчи осмонга) Қадр кечасида нозил қилдик” (Қадр сураси, 1-оят).\nҚурбингиз етганича Қуръон ўқиб, тадаббур қилинг. Оятлар борасида фикр юритиб, Аллоҳ таоло уларда ирода этган мазмунларни англашга ва фаҳмлашга ҳаракат қилинг.\nНамоз ўқинг. Савоби улуғ тундан унумли фойдаланиб, нафл намозларини ўқиб олишга ҳаракат қилинг. Муҳими, намознинг адади эмас, балки чин ихлос билан ўқилганидир.\nСалавот айтинг. Қадр кечасида Пайғамбаримиз алайҳиссаломга салавот айтиш билан банданинг гуноҳлари ўчирилади, даражаси кўтарилиб, дуолари ижобат бўлади. Имом Аҳмад ибн Ҳанбал ва Имом Ибн Можа ривоят қилган ҳадисда Омир ибн Робиъанинг отаси бундай деган: «Пайғамбар соллаллоҳу алайҳи ва салламнинг “Ким менга салавот айтса, фаришталар унга ҳам менга айтган салавоти баробарида салавот айтиб турадилар. Банда салавотни хоҳласа, оз айтсин, хоҳласа, кўп”, деганларини эшитдим».\nДуо қилинг. Қадр кечасида қилинган дуолар ижобат бўлади. Пайғамбаримиз алайҳиссалом бу кунда махсус дуони ўқишни тавсия қилганлар. Ойша онамиз розийаллоҳу анҳо: “Ё Расулуллоҳ, агар Қадр кечасини топишга муваффақ бўлсам, нима деб дуо қилай?” деб сўрадилар. Шунда Расулуллоҳ соллаллоҳу алайҳи ва саллам ушбу дуони ўқишни айтдилар: “Аллоҳумма, иннака аъфуввун, кариймун, туҳиббул аъфва, фаъфу аънний” (“Аллоҳим, албатта, Сен кечиргувчисан, кечиришни яхши кўрасан. Гуноҳларимни кечиргин”) (Имом Термизий ривояти).\nШунингдек, ўзингиз ва зурриётларингизнинг икки дунё саодатига эришиши, Аллоҳ таолонинг севимли бандалари қаторида бўлишни сўраб ихлос билан дуо қилинг.\nЎзингизни ислоҳ этинг. Хато, камчиликларингизни бартараф қилиш йўлларини ўйланг. Хулқингиз ва нафсингизни тафтиш этиб, ижобий томонга ўзгартиришни мақсад қилинг.\nАллоҳ таоло ушбу ойда тутаётган рўзаларимиз, ўқиётган таровеҳ намозларимиз, қилаётган ифторликларимиз, садақоту эҳсонларимизни Ўз даргоҳида қабул этиб, Қадр кечасининг савобларидан баҳраманд бўлишни барчамизга насиб айласин.\nРобия ТОҲИРОВА тайёрлади.\n857 марта ўқилди\nДругие материалы в этой категории: « Рўзадорнинг одоблари\tХатми Қуръон дуоси »


20 Май 21:49\nNUR-SULTAN. Kazinform – М.Дулати номидаги Тараз минтақавий университети Небраска университети (АҚШ) билан ҳамкорликда қишлоқ хўжалигида сув ресурсларидан фойдаланиш технологияларини ишлаб чиқмоқда. Бу ҳақда Бош вазир Алихан Смаилов Сенат депутатлари саволига жавобан маълум қилди, деб хабар беради Kazinform мухбири.\n«Сув хўжалигининг барча йўналишлари ва даражалари бўйича малакали кадрлар тайёрлашни такомиллаштириш мақсадида 2020 йилда М.Дулати номидаги Тараз минтақавий университетида сув ресурслари институти очилди. Институтда таълим бакалавриат ва магистратура йўналишларида ўқув трансфер дастурлари доирасида амалга оширилади», — деди Бош вазир.\nАлихан Смаиловнинг айтишича, институт негизида «Академик малака ошириш маркази» очилган. Унинг асосий вазифаси сув ресурсларини бошқаришда янги технологияларни ўрганиш ва уларни ўқув жараёнига интеграция қилиш учун илмий ташкилотлар, шунингдек, халқаро университетлар билан ўзаро ҳамкорлик қилишдан иборат.\n«Жумладан, Небраска университети (АҚШ) билан ҳамкорлик йўлга қўйилган. Ушбу ҳамкорлик асосида қишлоқ хўжалигида сув ресурсларидан фойдаланиш технологиялари ишлаб чиқилмоқда. Таклиф этилаётган технологиялар билан танишиб, уларни Қозоғистон шароитида қўллаш имкониятлари нуқтаи назаридан илмий ташкилотлар билан муҳокама қилингандан сўнг тегишли ўқув дастурлари учун модуллар ишлаб чиқилади», - деди Алихан Смаилов.\nШунингдек, 2030 йилгача сув ресурсларини бошқариш тизимини ривожлантириш концепцияси лойиҳасида давлат бошқаруви тизимини такомиллаштириш бўйича таълим дастурларини, жумладан, инновацион фанларни модернизация қилиш кўзда тутилганлигини маълум қилди.\n«Хусусан, Европада хавфсизлик ва ҳамкорлик ташкилоти кўмагида «Гидротехника иншоотлари қурилиши» таълим дастури ишлаб чиқилмоқда. Умуман олганда, сув хавфсизлиги масалалари Ҳукуматнинг алоҳида назоратида ва мавжуд вазиятни ҳисобга олган ҳолда зарур чора-тадбирлар кўрилмоқда», — деди Бош вазир.\n#ҚР Таълим-маориф вазирлиги #ҚР Бош вазири


Параосиё ўйинларида яна бир спортчимиз жаҳон рекордини ўрнатди\nПараосиё ўйинларида яна бир спортчимиз жаҳон...\n09.10.2018 18:25 0 151\nИндонезияда давом этаётган Параосиё ўйинларининг учинчи кунида комплекс усулда сузишда 200 метрга аёллар ўртасидаги баҳслар бўлиб ўтди. Унда ҳамюртимиз Фотима Омилова 02:21.82 натижа билан маррага биринчи бўлиб етиб келди ва жаҳон рекордини ўрнатди.\nУмуман олганда, бугун беллашувларда иштирок этган спортчиларимиз 10та медаль қўлга киритишди. Уларнинг 5таси олтин, 4таси кумуш ва 1таси бронза медалларидир.\nБугун совриндор бўлган спортчиларимиз рўйхати:\nЭлбек Султонов (енгил атлетика)\nДониёр Аҳмедов (енгил атлетика)\nНурбек Мирзаев (дзюдо)\nДмитрий Хорлин (сузиш)\nФотима Омилова (сузиш)\nФеруз Саидов (дзюдо)\nНафиса Шерипбаева (дзюдо)\nШоҳсанамхон Тошпўлатова (сузиш)\nФирдавсбек Мусабеков (сузиш)\nПарвина Самандарова (дзюдо)\nУчинчи кун якунларига кўра, Ўзбекистон терма жамоаси медаллари сони 31тага етди. Вакилларимиз 18та олтин, 9та кумуш ва 4та бронза медалларига эга чиқишган. Медаллар жамғариш бўйича эса Хитой ва Жанубий Кореядан сўнг учинчи ўринни эгаллаб турибмиз.\nЭслатиб ўтамиз, 8 октябрь куни эркаклар ўртасида ядро улоқтириш баҳсларида юртимиз шарафини ҳимоя қилган Ҳусниддин Норбеков жаҳон рекордини ўрнатганди.\nсузиш Параосиё ўйинлари Фотима Омилова\nОдам чўкмоқда: қандай аниқланади ва ёрдам берилади?


ТУРМУШДАГИ ҲАМЖИҲАТЛИК ОИЛАГА БАРАКА КЕЛТИРАР!\nМуниса уй юмушларини бажаргач, Аҳмаджоннинг хонасига кирди. Стол устидаги китобларни тахлаб турган эди, ҳадислар тўпламига кўзи тушди. Китобдаги бир ривоят диққатини жалб қилди: Салмон Форсий (р.а.) ривоят қилишларича, Фотимаи Заҳро (р.а.) Пайғамбар (алайҳиссалом)нинг олдиларига кирдилар. Кўзлари Расулуллоҳ (с.а.в.)га тушиб йиғладилар. Сарвари олам (с.а.в.) Фотимаи Заҳродан сўрадилар: “Эй Фотима, сени нима йиғлатди?”. “Эй Аллоҳнинг пайғамбари (с.а.в.), ман бирла куёвингиз Али (р.а.) ўртамизда бир сўз ўтди. Али (р.а.) мендан қиттиқ хафа бўлдилар. Сабаби шуки, менинг оғзимдан беихтиёр бир сўз чиқиб кетди. Мен у кишига узрлар айтдим. То мендан хушнуд бўлиб юзимга кулиб қарадилар”. Пайғамбаримиз (с.а.в.) айтдилар: “Эй фарзанд, билмасмидинг Эрнинг ризоси, Худонинг ризосидур ва эрнинг нохушлиғи Худои Таолонинг нохушлиғига сабаб бўлади. Эй Фотима, ажаб саодатлиғдур, ул хотинданки эри андин рози бўлса, ҳар хотун кеча-кундуз эрининг хизматида бўлиб, бир марта эрини хушнуд қилса, бир йиллик ибодатдин яхшироқдур. дедилар. Эй қизим, хотунларга ҳамма амаллардан яхшироғи Аллоҳнинг фарзидан сўнгра ва эрини хизматидан сўнгра чарх йигирмоғи. Бир соат ўлтириб чарх йигирмоқ, хотунларга бир йиллик ибодатдин яхшироқдур. Эй Фотима ҳар хотунки, эри андин ризо бўлса, Жаннатнинг хоҳлаган эшигидин киргай”.\nМуниса бу ҳадисни ўқиб, ўзини койиди. Турмуш қурганига ўн йилдан ошибдики, эрини ранжитиб келганини ўйлаб, кўзидан ёш чиқиб кетди. “Аллоҳнинг озми-кўпми берган неъматига қаноат қилмай, мен ношукур Аллоҳнинг олдида ҳам, эримнинг олдида ҳам қаттиқ гуноҳга ботибман”. Муниса эрталабки беодоблиги учун минг марта афсус чекди. Наҳотки, ўн йилдан зиёд бирга яшаб, икки қиз ва бир ўғиллик бўлатуриб ҳам ақли кирмаса. Эрталаб эрининг чойини заҳар қилиб, кайфиятини бузди. Аҳмаджон хотинига: “Нонуштани ҳам заҳар қилдингку!” дегандек тикилиб қўйди. Аҳмаджон ўқитувчи бўлганлиги учун ҳам ҳар бир гапини ўйлаб гапирар эди. Муниса жуда кўп марта: “Қачон бизлар ҳам баъзи кишилардек бекаму кўст яшаймиз, бу ўқитувчилигингиздан биримиз икки бўлмади. Сиз ҳам савдогарчилик қилинг ёки чет элга бориб ишлаб келинг”, деб дағдаға билан Аҳмаджонга зулум қилганлари эсига тушиб, бир гуноҳи мингта бўлганлигидан дили вайрон бўлди.\nКечки пайт Аҳмаджон мактабдан келгунича Муниса ҳар кунгидан ҳам эпчиллик билан рўзғор ишларини бажариб қўйди. Аҳмаджон яхши кўрган ошни ҳам тайёрлаб қўйди. Эри эшикдан кириб келганида узр сўрагандек салом берди. Бундай илтифотни кутмаган Аҳмаджон мийиғида жилмайди. Ҳазил аралаш: “Қуёш қаёқдан чиқди?”, деб дастурхонга ўтирди. Таомдан олдин Муниса бошини Аҳмаджоннинг елкасига қўйиб: “Дадаси, мен ношукурни кечиринг. Мен сизни кўп ранжитдим”, деб кўзига ёш олди. Хотинининг қаттиқ пушаймон бўлганини сезган Аҳмаджон: “Ҳаётда бўлиб туради”, деб хотинини юпатди.\nЭртаси куни Мунисанинг қариндошларидан бириникига тўйга таклифнома келди. Қишлоқ дўконидан бир тоғорача пишириқ сотиб олди. Йўлда кетатуриб “Шунча пулга пишириқ сотиб олгунча, ўзим пиширсам бўлмайдими, ахир ўзимнинг қўлимдан ҳам келади-ку!” деб ўйлади.\nЎшандан кейин Аҳмаджонга пишириқ тайёрлаш учун масллиқлар келтириб беришини илтимос қилди. Кейин ўша масаллиқлардан ширинликлар тайёрлаб, қўшниларни меҳмон қилди. Ширинликлардан татиб кўрган қўшнилар: “Бундан буён тўй-маъракаларга буюртмани сиз тайёрлаб берасиз”, дейишди.\nҲазрати Пайғамбаримиз (с.а.в.): “Аёл кишилар ҳам касб билан шуғуллансинлар”, деганларидан хулоса чиқариб Аҳмаджон билан Муниса маслаҳатлашиб, тадбиркорликни йўлга қўйдилар. Мунисанинг пазандалиги қишлоқдагиларга ҳам маълум бўлди. Бир неча хотин-қизларни шогирдликка олди. Аҳмаджон уйининг ёнидан кичкина бир дўкон очди. Аста-секин уларнинг оилавий шароитлари янада яхшиланиб борди.\nИлоҳим, юртимиздаги барча хонадонларда оилавий тотувлик, бирдамлик ҳукм суриб, обод турмушимиз пойдевори янада мустаҳкам бўлсин.\nКиритилган вақти: 03/06/2016 00:00; Кўрилганлиги: 2645\nМатериал манзили: https://www.sammuslim.uz/articles/turmushdagi-hamjihatlik-oilaga-baraka-keltirar\nЧоп этилган вақт: 27/07/2021 10:20


Ўзгартирилган маршрут ва ўзгармаётган раҳбарлар. Президент кўрган маҳалла ҳақида\nЎзгартирилган маршрут ва ўзгармаётган раҳбарлар. Президент...\n20.02.2021 13:43 0 3861\n— Шу ерга келишимиз керакмиди? Бу бошқа жойку!\n— Қаерга кетяпмиз? Йўл бунча ёмон!\n— Ана, қара! Президент кетди, югур...\nКеча эшитган аксарият гапларимиз шунақароқ оҳангда бўлди — атрофда югуриб юрган кўп-кўп «галстукли акалар»ни кўрдик. Аввалига одатий бошланган кун бир зумда шунчалар алғов-далғов бўлиб кетдики, ўзимиз ҳам нимага улгуришни билмай қолдик. Телефонга олинган видеоларни редакцияга юборайликми, кўрган таассуротларни ёзайликми ёки ҳар соатда ўзгариб турган маршрутдан қолиб кетмаслик учун илдамроқ бўлайликми?\nСавол қанча кўп бўлмасин, танлов шунча осон бўлди. Бу кун фақат кузатиш керак! Бирор жараёндан четда қолмаслик муҳимроқ...\nНаманган вилоят фаоллар йиғилиши тушдан сўнг, соат иккилар атрофида тугади. Шунга қадар ҳаммаси бир маромда кетаётганди, президент нутқ сўзлади, қилинадиган ишлардан гапирди, вилоятга янги ҳоким тавсия қилинди, тасдиқланди. Шундан сўнг икки-учта объектга ташриф бўлиши кутилаётганди. Йўлга ҳам чиқдик. Ҳаммаси шундан сўнг бошланиб кетди.\nНаманган вилоятидаги «Бунёдкор» маҳалласида нималар бўлиб кетганини ҳозир ҳамма яхши билади. Кеча Шавкат Мирзиёев кутилмаганда ташриф маршрутини ўзгартирди ва шаҳар четидаги оғир аҳволдаги маҳаллага борди. Ўйдим-чуқур кўчалар, рангсиз, туссиз, деярли ташландиқ бино, атрофдаги чиқиндилар. Буларнинг барчасини инсайд видеоларда етарлича кўргансиз.\nМен учун эса ўша вазиятда президентни кузатиш қизиқроқ бўлди. У — давлат раҳбари, тўрт йилдан буён ислоҳот ўтказишга уринаётган, бунинг учун жон куйдираётган, аммо қайсидир соҳада муваффақиятга эришган бўлса (банк, конвертация, прописка, мажбурий меҳнатни йўқотиш, текстил саноати, матбуот эркинлиги, қўшнилар билан муносабат ва ҳоказо), бошқасида муаммоларга учраб турган шахс (кадрлар етишмовчилиги, коррупция, турли раҳбар шахслар масъулиятсизлиги) вазиятни ўз кўзи билан кўргач, ўша тупроқ кўчаларда турганча қандай қарор қабул қиларкан, шунисини билиш қизиқ эди.\n«Бунёдкор» маҳалласига етгунча йўлнинг ўзи одамни адо қилади. Маҳалла биносини кўрганда эса тушунасиз, бу ерларнинг эгаси йўқ экан. Водийда 15-20 сотих жойни қаровсиз, тупроғи ўйнаб ётган ҳолда кўриш ғалати бўларкан. Бирор туп дарахт йўқ. Ҳар бир қарич ерни ардоқлайдиган наманганлик миришкорлар қаерда қолди? Президент ҳам маҳалла раисидан шуни сўради. Икки соатгина олдин, фаоллар йиғилишида депутатлардан кимдир Шавкат Мирзиёевга қарата: "Сиз уришганингизда ҳам кўзингизда барибир меҳр бўлади", деган эди. Бу сафар президентнинг кўзида меҳр эмас, кўпроқ истеҳзо кўринди — маҳаллага шунча эътибор бериляпти, пул бериляпти, бу нимаси...\n«Мушук ҳам ўрнини думи билан супириб ўтиради», дейишармиди. Афтидан бу ерда дум ҳам бўлмаган, бош ҳам. Ўзини идорасини обод қила олмаган маҳалла раиси фуқаролардан нимани сўрайди? Нимани ўргатади? Нимани талаб қилади?\nЭнг ёмони — Ўзбекистонда яна қанча шундай маҳаллалар бор?\nПрезидент шундан сўнг фуқаролар билан кўришди. Муаммолар кўп — газ йўқ, сув йўқ, свет ўчади, йўллар ёмон. «Шунинг учун ҳам шахсан ўзим келдим маҳаллангизга», — деди президент.\nШавкат Мирзиёев давлат раҳбари сифатида иш бошлаганда бир гапни кўп айтганди — «мен асл вазиятни яхши биламан, мана бу девор орқасидаги кўчаларда ҳақиқий аҳвол қандай эканидан хабарим бор». Ўша деворнинг орқасидаги ҳолатни маҳалла вазирию бошқа вазирлар ҳам, ҳокимлар ҳам яхши билишади. Аммо давлат раҳбарининг гапидан ҳозирга қадар ҳам етарлича хулоса чиқарилмаган кўринади. Балки шу сабабдир, президент деворнинг орқасига ўзи ўтишга қарор қилди. Кўп эҳтимол, бу ҳам жойлардаги мутасаддиларга катта қўнғироқ — тайёр тур, сенинг кўчангга ҳам бориб қоламан...\nЭнди ҳам ўзгариш бўлмасмикан? Ёки президент Ўзбекистондаги 10 мингдан ошиқ маҳалланинг ҳар бирига ўзи кириб бориши керакми?\nPS: Таҳририятга хабар қилинишича, бугун эрта тонгдан, балки кечанинг ўзидадир, "Бунёдкор" маҳалласи идорасида ободонлаштириш ишлари бошланиб кетибди. Бунга видеодалил ҳам бор. Кўп эҳтимол бу маҳаллада энди йўл ҳам бўлади, газ, сув, свет ҳам. Бу яхши албатта. Аммо бунақа жойлар Ўзбекистонда битта бўлмаса керак. Қолганичи? Президент келишини кутиб турадими?..